text:
Wenten tuturan satua, mawasta I Clempung. Jadma kalintang lacur punika, mroban ipun sareng kekalih, kurenan ipune. Sapunika mangkin, kacrita mangkin I Kliang Banjar nuduk patus. Awinan ipun nuduk patus, ipun jagi ngaben. Reh asapunika, dados karauhan punika I Clempung,. Arah-arahan punika, “Nah Beli Clempung, Beli apanga tedun dinane buin mani di banjar, reh banjare ngantiang nuduk patus”.
Dinane benjangne raris tedun banjare sami rauhing I Clempung. Driki raris mataken I Kliang Banjar, “Nah cai Clempung, reh Beli jani makire ngaben, cai apanga pesu patus duang tali pis bolong, apanga cai ngaba buin telun pipise ento. Yen tuara cai ngaba pipis dinane ento, cai bakal matundung uli desane dini, tur kasuudang mabanjar. “Inggih sesampunne asapunika baosane, eling I Clempung ring dewekne lacur. Kobet raris ipun, raris mamanah-manah.
Antuk kalacuranne I Clempung, dados mabaos-baosan mangkin sareng kurenanne, “Nah Men Bongkenge, kenken abete jani makenehan, wireh banjare nuduk patus nene buin telun. Yen banya mabudi nyilih, tusing kagugu. Budi mamaling tuara bani.“ Raris keweh ngamanah-manahin jinahe punika. Meweh sampun manahne, nenten ja wenten sane nyidayang ngamedalang jinah, medal raris ipun akal, “Bah ngudiang ja keto,” sapunika mabaos sareng ring kurenanne, “Ngelah se kuluk aukud, ento bakal gadeang teken I Kliang Banjar.” Raris rauh sampun dinane jagi ipun naur jinah ring banjar. Pinah tengai durung ipun rauh, sinah sue sampun I Kliang Banjar ngantos.
Kacrita I Clempung polih mangkuhan wantah satus bidang jinah bolong. Punika raris kaakalang jinahe sane satus, kakemkem dados ring bungutne, tur ngante asu raris, kadandan kabakta ka banjar. Sarauhe ring banjar, raris katakenin antuk I Kliang, “Nah cai Clempung, to kenken dadi cai mara tedun, pinah suba makelo nyama-nyamane nganti, cai dogen paling siduri teka.” Raris masaut I Clempung, “Beh napi Beli, tiang maangkuhan awinan sue, saantukan bes lacur tiange.
Nyelang jinah ten ja polih.” Wau asapunika masaut raris I Kliang, “Ho, to cai jani dadi kosing ngaba pipis tedun caine?” “Inggih nenten tiang makta pipis.” Sapunika I Clempung “Cendekne beli malu ngugunin awak tiange.” “Ento Beli tunden mesuang pipis, apa gegaden caine?” sapunika I Kliang. “Niki kuluk tiange makagadenne.” “Lakar gena Beli ngade kuluk?” “Sapuniki dados Beli, niki te kuluk tiange anak midep ngamedalang pipis. Sangkal tiang bani maang beli ngisi kuluk tiange, wireh Beli anak sugih, mabebean sai-sai, dadi begeh pesu pipise uli di bungutne.” “Kene Beli,” sapunika I Clempung. “Reh kuluk tiange uli bau tedun sing ja nyadeg, mangkin abedik ipun midep ngamedalang jinah.
Ten ja lebihan teken satus bolong pesu.” “Nah api keto, yen suba macihna dogen, Beli nyak ngugonin cai duang tali pipis,” asapunika I Kliang Banjar ngaukin, pingkalih ngaturin gusti-gustine apanga nampekin I Clempung. Sesampunne sami paak, raris sedota jit asune antuk I Clempung, bek raris bungutne I Clempung madaging jinah, raris punika kautahang antuk I Clempung. Sasampunne kapanggih antuk I Kliang Banjar, raris kendel ipun, tur nyak ipun ngugu punika aji kalih tali jinah. Sampun sapunika kabecik-becikang asune I Clempung ngubuhin, sarahina kawehin nasi madaging ulam makeh-makeh.
Kacrita mangkin sampun malih kalih rahina jagi ngaben I Kliang Banjar, raris mapajar ipun ring I Clempung, “Nah Clempung, buin ingetang cai ngaba tipas ka banjar reh lakar mebat.“ Benjang semengan tedun raris ipun ka banjar mebat. Sesampunne wusan maolah-olahan raris kategakang sami. Benjangne malih tedun jagi nyuryakang wadah.
Kacrita gelisang, puput sampun kariane I Kliang Banjar ngaben. Reh ipun madue utang makeh, mamanah ipun jagi naur utang. Eling ipun ring kulukne I Clempung sane ngamedalang jinah. “Ngudiang ja keweh, jakanang malu kuluke, apang liunan mesuang pipis.” Asapunika manah ipune. Raris kajakniang tur kawehin daar asune punika.
Mangkin tedunanga panyamanne sami, reh ipun polih ngade kuluk midep ngamedalang jinah, mangda sami uning. “Nah cai nyama braya makejang, jani pabalih apang cai nawang kuluk ane mautama, ane nyidayang mesuang pipis,” dados akeh rauh panyamanne jagi nonton punika. Sesampune sami tragia jagi mabalih, raris sahasa punika I Kliang Banjar nyanggem jit kulukne I Clempung, tur kekerasang raris nyedot jit kuluke, jantos lengkek basing kuluke kuing-kuing, malih kabangetang antuk I Kliang Banjar nyedot, raris bek bungut ipune madaging bacin asune.
Raris kasuak antuk timpal ipune, sahasa raris antuk renget manah ipune, kapantigang raris asune punika jantos mati. Sesampune padem asu punika, mangkin ka jumahne I Clempung raris ipun I Kliang Banjar mlungguhang. “Nah cai Clempung, ulihang pipis Beline, reh cai nguluk-uluk, ngorahang kuluk caine pesu pipis. Mara sedot Beli bek bungut Beline misi tai.” Reh I Clempung uning ring asune padem, raris ipun masaut, “Nah yen sampun asapunika, nunas mangkin kuluk tiange, tiang jagi nyedot mangda medal jinah, tiang ngulihang jinah Beline.” “Bah kadung suba matiang Beli kuluk caine,” sapunika Kliane.
“Reh Beli ngamatiang kuluk tiange, pipis Beline ten ulihang tiang, sira mangkin tagihin tiang pipis, mula nika sane tagihin tiang pipis, raris matiang Beli. Dados ten nyidayang tiang ngulihang pipis Beline.” “Nah, reh cai tusing nyak ngulihang pipis Beline, anggon pang melah-melah,” sapunika I Kliang. “Nah, api Beli apang melah-melah masih ngamatiang kuluk tiange.”


c: text/html

text:
Dalam perkembangannya sastra Bali modern diciptakan oleh para sastrawan agar lebih dikenal oleh generasi muda, karya sastra ini memiliki nilai moral yang sangat kuat jika kita membacanya,tetapi untuk meningkatkan minat baca para generasi muda kususnya pelajar untuk membacanya, kita harus memiliki cara-cara jitu untuk mengemas bahasa Bali agar lebih menarik,,,,,,mendidik dan jenaka.
Rabu, 06 Juni 2012
Madolan ( berjualan)
Dugas pinanggal 25 Mei 2012 Sekolah High Scope Indonesia Bali, ngadayang acara madolan. Para sisia kelas TK lan SD, madolan wenten sane madagang soroh ajengan minakadi pizza, jagung, puding, lan soroh ajengan sane lianan, wenten sane madagang es, wenten sane ngaryanin pementasan, wenten sane madolan
2 komentar:
om swastyastu mbok asti,kenalang tyang putu,tyang taler seneng pisan malajah basa,aksara lan sastra Bali, mbok wenten madue akun fb,twitter utawi napi sane prasida angge komunikasi,jagi angge shere indik kawentenan budaya bali inucap!BalasHapus
bls nggih!!suksma
om santih3x om.. :D
salam kenal mabali gus, fb tiang klik manten astie rasty, suksma sampun prasida ngawacen blog tiang dumogi madue manfaat.suksmaBalasHapus

robotstxt: allowed

filter: keep


text:
1Sane mangkin, ngeniang indik ajeng-ajengan sane katurang ring arca-arcane mula sawiakti sakadi baos anake, mungguing iraga sareng sami sampun pada madue kaweruh. Nanging kaweruh punika ngranayang anake pada dados sumbung. Wantah kapitresnane sane ngwangun pasamuane. 2Anak sane marasa dewekipun sampun uning ring saluiring paindikan, sujatinipun kaweruhipune kirang sampurna. 3Nanging anake sane astiti bakti ring Ida Sang Hyang Widi Wasa, ipun kuningin antuk Ida Sang Hyang Widi Wasa. 4Duaning punika ngeniang indik ngajengang surudan saking aturan sane sampun katurang ring arca-arca, iraga sampun pada uning mungguing sujatinipun arca-arca punika nglawatang paindikan sane tan wenten. Sujatinipun tan wenten sesembahan tiosan, sajawining Ida Sang Hyang Widi Wasa. 5Yadianja wenten sane kasengguhang dewa-dewi ring suargan miwah ring jagate, tur yadiastu akeh wenten dewa-dewi sane sakadi asapunika, 6nanging buat iraga wantah wenten Widi asiki, inggih punika Sang Aji, sane ngadakang saluiring sane wenten, tur urip iragane taler pabuat Ida. Buat iraga wantah wenten Panembahan asiki, inggih punika Ida Hyang Yesus Kristus. Malantaran Ida buanane puniki sampun kaadakang, tur malantaran Ida taler iraga urip. 7Nanging tan makasami jadmane uning ring kasujatiane puniki. Anak sane kantun leket ring arcane punika, yen ipun nunas ajeng-ajengan sane katurang ring arca-arcane punika, ipun marasa ajeng-ajengane punika sawiakti dados surudan arcane punika. Santukan pepinehnyane kantun lemet, punika awinane ipun marasa kaletehin antuk ajeng-ajengane punika. 8Sujatinipun ajeng-ajengane punika tanja ngranayang iraga sayan raket ring Ida Sang Hyang Widi Wasa. Yen ajengane punika nenten kajengang, iraga nentenja pacang pocol, tur yen kajengang iraga nentenja aget. 9Nanging semeton patut waspada, mangda laksanan semetone sane bebas punika sampunang kantos ngawinang semeton sane kantun lemet kapracayannyane madosa. 10Yen semeton sane sampun madue kaweruh punika, kapanggihin ngajengang surudan ring perhyangan antuk parasemetone sane kantun lemet kapracayannyane, boyake laksanan semetone punika jaga ngranayang semetone punika pacang purun nunas surudan? 11Dadosipun kaweruh semetone punika ngawinang semeton ragane sane lemet kapracayannyane, nemu sengkala. Sujatinipun Ida Sang Kristus taler sampun seda pabuat ipun. 12Malantaran punika semeton sampun madosa marep ring Ida Hyang Yesus Kristus, santukan semeton sampun madosa marep ring parasemetone sane lemet punika. 13Punika awinanipun, yening ajeng-ajengane punika ngawinang semeton tiange madosa, becikan tiang tan nunas ulam, mangdane sampunang tiang ngawinang semeton tiange madosa.
Copyright
Learn More


text:
- Pidarta inggih punika bebaosan marupa daging pikayunan sane kawedar majeng anak sareng akeh, mangda napi sane kawedar prasida karesepang saha kalaksanayang.
- Tata cara sajeroning maktayang pidarta:
- Pidarta tutur inggih punika pidarta sane kawedar sangkaning dadakan utawi nenten madasar antuk pangrencana.
- Pidarta sasuratan inggih punika pidarta sane kawedar sangkaning sampun kasiagayang teksnyane.
- Pidarta arda tutur inggih punika pidarta sane kabaktayang ngangge ringkesan utawi skema, sane lumrah kabaktayang olih pangenter acara utawi ugrawakia.
- Tata cara sajeroning makarya pidarata:
- Murda
- Pamahbah / Pendahuluan
- Pangastawa
- Rasa angayubagia
4. Pamuput
- Matur suksma
- Nyutetang daging baos
- Nunas pengampura
- Salam penutup
Agem utawi tetikes mapidarta:
1.Wicara inggih punika kawagedan ngolah topik utawi tema
2.Wirama inggih punika vocal / intonasi suara sane prasida nudut kayun sang sane mirengan
3.Wirasa inggih punika kawagedan maktayang pidrta antuk rasa mangda neneten sakadi anak ngapalan.
4.Wiraga inggih punika semita utawi laras sang sane maktayang
5.Wesata inggih punika nyobiahang pidarta antuk pikayunan sane manut ring wiraga.
Luir bebaosan pidarta:
1.Dharma wacana inggih punika bebaosan pidarta sane kawedar majeng anak sareng akeh sane madaging indik sastra agama
2.Sambrama wacana inggih punika bebaosan pidarta sane kawedar pinaka panyaggra tamiu sajeroning upacara adat utawi agama.
3.Dharma tula inggih punika mabligbagan (diskusi)
4.Widhya tula inggih punika mabligbagan saindim daging kaweruhan (ilmu pengetahuan)
5Dharma suaka inggih punika bebaosan pidarta sane daging ipun wenten sane jagi kasuakayang.
6.Atur piuning inggih punika mabebaosan mabas abali alus sane nguningayang kawentenan karya sane jagi kalaksanayang.
Contoh Pidarta Bahasa Bali:
Bali Wisata Budaya
Para Darsika miwah uleman sane wangiang titiang,
Taler para Ida dane utawi semton pamilet sane sihin titiang,
Om Swastyastu,
Angayubagia uningayang titiang majeng ring Ida Sang Hyang Widhi Wasa, saantukan wantah sangkaning asung kertha wara nugraha Ida, mawinan iraga prasida kacunduk sadu arep sakadi mangkin ring galahe sane becik puniki. Ampure ping banget lungsurin titiang ring Ida dane sinamian riantuk tambet titiange kalintang, nanging purun nglangkungin linggih Ida dane pacang maatur-atur samatra nganinin Indik ” Bali Wisata Budaya”.
Ida-dane Pamiarsa sane kasumayang titiang,
Sakadi sane ketah kauningin, kantos mangkin Pulau Bali kantun kaangken pinaka “Pulau Seni Budaya, Pulau Dewata, Pulau Kahyangan, Pulau Seribu Pura miwah Pulau Sorga utawi The Last Paradise”. Sajaba punika Bali kabaos pinaka daerah tatujon wisata Indonesia Bagian Tengah. Sajeroning nitenin linggihe pinaka daerah tatujon wisata, Bali ngemanggehang Pariwisata Budaya pinaka daya tarik wisatawane sane pinih utama. Duaning asapunika, budaya Baline patut kaupapira mangda prasida ajeg, kukuh miwah lestari. Yening budaya Bali ne sampun rered utawi runtuh, pariwisata Baline pacang taler sayan rered tur padem, mawinan pawangunan ring Bali nenten pacang prasida mamargi antar.
Sane mangkin, ngiring baosang, asapunapi tata carane mangda budaya Bali ne prasida ajeg kantos kapungkur wekas? Para jana Bali ne saking dumun sampun kaloktah pinaka masyarakat gotong royong, nginggilang rasa sagilik-saguluk salunglung sabayantaka sarpanaya utawi ngelarang kesatuan miwah persatuan mangda prasida ngemolihang kasukertan. Dasar kahuripan puniki raris kemargiang antuk:
1. Mikukuhang tur ngrajegang Sang Hyang Agama (Puniki manut ring pengamalan Sila Ketuhanan Yang Maha Esa).
2. Nginggilang tata prawertining Maagama Hindu (Tegesnyane ring ngelimbakang seni budaya Bali patut kadasarin antuk sasunduk miwah tata sulur agama).
3. Ngrajegang Tata sukertaning desa saha pawongannyane sekala lan niskala. (Puniki mepiteges mangda sareng sami mamiara tata sukerta utawi keamanan desa antuk ngemargiang daging awig-awig Desa Pakraman sekala miwah niskala).
4. Nincapang Pangweruh, Kasusilan, miwah Pangupajiwa. (Tegesnyane nenten surud-surud melajahang rage, nelebang daging sastra agama miwah teknologi maka bekel kahuripan anggen ngerereh pangupajiwa).
Ida-dane, sane wangiang titiang,
Sajaba punika, utsaha ngajegang seni miwah budaya Bali ketah kadasarin antuk dasar panglimbakan pawangunan adat Bali ne, warisan leluhur sane pinih utama sane kawastanin ajahan “Tri Hita Karana” minakadi Parahyangan, Pawongan,miwah Palemahan.
1. Parahyangan, meteges ngutamayang pawangunan sekala niskala taler nangun “hubungan” sane harmonis, medasar antuk manah suci majeng ring Ida Sag Hyang Widhi Wasa. Conto nyane inggih punika, melajahang rage, rajin metirtha yatra, mecikang genah-genah suci/Pura. Mangda polih pasuecan ring Ida Hyang Parama Kawi.
2. Pawongan, mateges nglimbakang tatakramaning kahuripan kemanusan minakadi ngwangun, ngelaksanayang sekancan parilaksana sane becik majeng ring semeton manusa sami. Puniki dasar nyane wantah Tri Kaya Parisudha, Kayika, Wacika, Manacika Parisudha. Berfikir, Berkata dan berbuat yang baik.
3. Palemahan, tegesnyane, mautsaha mamiara alam lingkungan gumanti prasida ngemolihang kahuripan sane trepti miwah kerta raharja. Sekadi ngelaksanayang upacara Tumpek Bubuh/Wariga, nanem pohon penghijauan, nanem mangrove, miwah sane tiosan.
Ida dane miwah semeton sami sane banget mustikayang titiang,
Kadi asapunika titiang prasida maatur-atur ring galahe sane becik puniki. Matur suksme banget antuk uratian Ida-dane sinamian. Menawi ta wenten iwang atur titiang, lugrayang titiang ngelungsur geng rena pengampura. Pinaka pamuput atur, pinih untat sineb titiang antuk Parama Shanti, Om Shanti Shanti Shanti Om.


text:
Putu Subrata,adine Kadek Sulasih,Bapane muah Memene mapitungan ring dina redita lakar mareresik, tur ngeruk got muah ngedasin leluu ane ada di arep umahne.
Bapa : “Tu, mai aba embere, ne suba liu bakat leluu di gote, dadi suba kisidang.
Putu : ” Dija kutang pa?, leluune misi tanah muah misi plastik?”
Meme : “ Nah mai malu aba,dini dugdugan, meme ngajak kadek lakar milah-milah,Leluu plastiK teken leluu don-donan”.
Kadek : “Apang kenken buin pilihin me?”
Meme : Leluu don-donan ane tuh dadi tunjel, yening depin ia lakar berek padidi lan bisa macampur teken tanah. Yen plastic patut tunjel apang tusing ngusak lingkungan
Bapa : “ Nah, yen di gote liu misi leluu kanti sampatan, yeh limbahe tusing lancar. Apa buin di masan ujan sinah yeh gote meliah ka jalan lan nganayang banjir”
Meme : jani enggalang magae apang gote kedas, apang tusing enggalan ujan teka. Ingetang kutang leluune di tongosne. Palasang leluu organik muah anorganik”.
Putu : “apa leluu organic muah anorganik to me?’
Meme : leluu ane uli entik-entikan muah don-donan madan leluu organic dadi tunjel tur bisa masi berek padidi
Bapa : yen leluu anorganik tuah soroh leluu plastik, kaleng tusing nyidang berek”.
Putu : “ ooo…………., keto? Mara tiang nawang”.
Drama Bahasa Bali Dengan Tema Politik
Drama Singkat Berbahasa Bali Dadi Caleg Partai Politik
Tema : Politik
Tokoh:
1. Tuqiuh
2. Made Wantek
3. They Rai
4. Drs. I Nym. Sader M.Si.
5. Wayan Klemod
(Ring Saniscara Umanis rahina wengi, Drs. I Nym. Sader marembug sareng ipahnyane I Made Wantek. Ipun ngerembugang indik politik.)
I Nym. Sader : “De, De Wantek, pemilune jani suba paek, dija men buin beli ngalih suara jani? Telah suba banjare bakat celepin nanging tusing masih cukup pang beli ngidang menek dadi anggota DPR.”
Made Wantek : “Kene Bli, jani mula liu ada partai baru, keto masih iraga patuh sukehne yening lakar ngalih suara.Di kecamatan Mengwi, mula saja telah suba banjare tagihin beli partisipasi, sakewala yening di kecamatan Abiansemal engken ne Bli?”
I Nym. Sader : “Nah keto ba keneh beline, lan buin mani semeng majalan kemu ka Abiansemal. Jalan ditu di banjar-banjar raga buin ngalih partisipan.”
Made Wantek : “Beneh Bli, sawireh masyarakatne liu sinah liu masih lakar maan partisipan.”
I Nym. Sader : “Nah lamun keto, telpon malu timpal Madene ditu, apang buin mani timpal-timpale ditu pada teka.”
Made Wantek : “Nah-nah, tiang lakar nelpon timpal tiange ne ditu jani.”
(Lantas I Made Wantek nelpon timpalnyane sane wenten ring Br.Tengah Desa Punggul.)
I Made Wantek : “Halo Mod, dija ne?”
Wayan Klemod : “Jumah De, ngumpul-ngumpul jak timpal-timpale. Engken tumben ne?”
Wantek : “Kene Mod, buin mani semengne tiang lakar kemu melali. Timpal-timpale ada jumah?”
Klemod : “Ada De, buin mani semengne STT dini lakar gotong royong, nak kal ngudiang ngalih timpal-timpal De?”
Wantek : “Lakar ajak mesuaka, mumpung ipahe dadi caleg, lakar ngidih partisipasi.”
Klemod : “Oh nah De, buin mani lakar kumpulang timpale dini.”
Wantek : “Nah keto ba Mod, ngidih tulung malu apang buin mani tusing ada halangan kene keto nyen.”
Klemod : “Oh nah-nah, santai gen De.”
(Benjang semengne, Nyoman Sader sareng Made Wantek sampun neked ring Br. Tengah Punggul, kedapetang truna-trunane irika sampun sami mekumpul ring bale banjar irika.)
They Rai : “Nak lakar ada apa ne Tu?”
Tuqiuh : “Dingeh-dingeh, orange ada caleg lakar masuaka mai.”
They Rai : “Caleg apa? Lakar ngisiang gumi? Yen sing ke ada Pemilu jeg sing suba ia lakar mai.”
Tuqiuh : “Nah dingehang dogen apa ya lakar pesu!”
They Rai : “Nah.”
Klemod : “Inggih para semeton sareng sami, titiang nunas galah ajebos. Puniki wenten semeton saking Mengwi pacang masuaka ring rahina semeng puniki. Majeng ring Bapak Nyoman Sader, galah jagi kaatur, durusang!”
Nyoman Sader : “Pinih ajeng tiang matur suksma antuk galah sane katur ring tiang. Tiang matur suksma ping banget semeton sareng sami sampun kayun makumpul iriki. Titiang nenten ja panjang lebar malih, titiang nunas partisipasi ring semeton sareng sami ring pemilu legislatif sane jagi rauh ring bulan April 2014 puniki. Titiang pinaka calon legislatif saking partai Pohon Pole Poleng jagi nyarengin pemilihan legislatif punika, punapi sane prasida atur titiang dening tiang prasida dados anggota legislatif inggih punika pembenahan Pura Kahyangan Tiga lan Bale Banjar sane wenten ring desa adat Punggul puniki.
Wantek : “Sapunapi semeton sareng sami? Dening wenten pikobet indik rencana pembangunan punika, titiang taler nunas masukan-masukan ring Ida Dane sareng sami. Inggih durusang!”
Tuqiuh : “Inggih suksma majeng ring galah sane sane kaatur, titiang nenten ja nyatua panjang lebar malih. Sane pinih banget tunas titiang wantah raos Bapak i wawu mangda nenten dados sekedar janji sane dados karaosang kemanten nanging isine puyung, inggih wantah asapunika pinunas titiang.”
They Rai : “Sinampura titiang nyelag ajebos. Titiang nyarengin punapi raos nyaman tiange i wawu, sakadi ne sampun-sampun lintang, sane wenten wantah janji kemanten. Nenten kasarengin antuk bukti. Yening kaucap kapok, masyarakat iriki jakti kapok. Mangkin tunas titiang mangda Bapak prasida ngicenin sane kawastanin kepastian. Inggih wantah asapunika pikobet sane wenten ring manah tiange.”
Nyoman Sader : “Inggih matur suksma. Indik pikobet-pikobet sane wenten iriki titiang nenten ja pacang ngumbar janji kemanten. Dening napi sane dados janji tiang punika nenten katur, Ida Dane sareng sami dados nunas langsung ring pondok tiang Br, Lebah Pangkung Mengwi. Proposalnyane taler kaatur.”
Wantek : “Sapunapi semeton sareng sami, siap memilih kami?”
Semeton sami : “Inggih siap!’
(Gelisang cerita, pemilu sampun kalaksanayang. Drs I Nyoman Sader M.Si. terpilih lan dados anggota legislatif ring kabupaten Badung. Nanging janji ipunne wantah janji kemanten, sawatara sampun 2 tiban nenten wenten realisasi ring desa adat Punggul. Semeton irika sampun pepes ngajuang proposal ring Bapak I Nyoman Sader, nanging nenten wenten kepastian.)
They Rai : “Beh kene buin unduke tepuk, jeg sing ada apa. Men engken ne Mod? Timpal wakene ento ngumbar janji dogen.”
Klemod : “Tiang masih tusing ngerti De, engken patutne jani. Suba ja raga ngajuang proposal, nanging nu masih kene.”
Tuqiuh : “Nah unjuk rasa gen ba, raga masih ngelah hak nuunang jabatan I Sader ento. Engken setuju?’
They Rai : “Nah ento mara gagasan luung. Yening sing keto lakar sing ada apa. Raga nak setuju gen .”
Klemod : “ Yening keto pangidih timpal-timpal, jalan jani ka umahne I Nyoman Sader.
(Gelisang satua, semeton saking Punggul kemu ka umahne I Nyoman Sader. Nanging, ia sing ada krana ia suba masuk penjara ulian kena kasus korupsi. Jani, janji tetep dadi janji.)
“Gumi jani tusing ada ane tegehan teken pipis”


text:
Sarwa tumuwuh (entik-entikan) taler pinaka daging jagaté agung (Makrokosmos) lianan ring sarwa beburon miwah reriptan Ida Sang Hyang Widhi Wasa sané pinih paripurna inggih punika manusa. Nanging sané ngawinang sarwa tumuwuh kawéntenané matiosan sareng reriptan Ida sané lianan inggih punika, yening manusa kaicén Tri Pramana, Sabda (bebaosan), Bayu (tenaga anggén malaksana lan tumbuh) miwah Idep (pikayunan) punika awinan manusa kanggehang pinaka jatma sané mautama, yéning sarwa beburon wantah kabekelin Dwi Pramana (sabda lan bayu), yéning sarwa tumuwuh wantah kaicén Eka Pramana inggih punika bayu kémanten santukan entik-entikan wantah prasida tumbuh ageng.
Sarwaning entik-entikan ring jagaté puniki wénten sané ngempu utawi déwannyané, pamekas ring pulo déwata Bali olih umat Hindu Bali rahina oton majeng sarwa tumuwuh punika kapakelingin ring rahinan sané kawastanin Tumpek Wariga. Yéning selehin malih, napiké sané kabaos Tumpek Wariga olih umat Hindu miwah napiké semertinyané majeng kahuripan ring jagaté?
Umat Hindu Bali salami puniki negesin tumpek wariga pinaka rerahinan sané ngaplug saptawara, pancawara, miwah wuku tur kapakelingin ngenem bulan (210 rahina) apisan ninutin paitungan kalénder Bali. Tumpek Wariga rauh ring rahina Saniscara Kliwon wuku Wariga, nepet rahina punika wantah patemuan saking saptawara (Saniscara), pancawara (Kliwon) miwah wuku Wariga.
Tumpek Wariga semertinnyané boya nyembah sarwa tumuwuh punika, nanging ngutamayang ngastiti Déwa Sangkara pinaka manifestasi Ida Sang Hyang widhi Wasa pinaka déwa sané ngurip miwah ngajegang sarwa tumuwuh, ngawinang tetumbuhan punika prasida mabuah akéh, madon, miwah mabunga. Sajabaning punika yéning kaselehin tetumbuhan taler banget maguna ngwantu nyalantarayang kahuripan manusa sukerta. Tumpek Wariga taler metuéling krama yéning malih 25 rahina pacang rauh rahinan Galungan, punika awinan kramané sami ngastiti majeng déwa sangkara mangda sakancan tetumbuhan sané kaduénang prasida mabuah akéh tur becik pacang kanggén pinaka sarana upacara nyanggra rahinan Galungan.
Rahinan Tumpek Wariga ring Bali kabaosang matios-tiosan olih umat Hindu ring sakatah wewidangan. Wénten sané maosang Tumpek Bubuh, Tumpek Uduh, Tumpek Pangarah miwah Tumpek Pangatag. Napi awinan kabaosang pinaka Tumpek Wariga santukan ring rahina punika nénten kapatutang ngusak-asik tetaruan miwah ngalap sakancan asil sarwa tumuwuh, nanging pinaka jalaran sané becik ngastiti karahajengan sarwa tumuwuh.
Kabaosang pinaka Tumpek Pangarah santukan pinaka arah-arah miteketin krama mangda ngajiang sarwa tumuwuh, prasida miara miwah nandurin malih, nyujuh kahuripan buana agung lan buana alit sané werdi lan shanti. Kabaosang pinaka Tumpek Pangatag santukan ring sakatah wewidangan ri kala kaupacarain punyan tetaruan punika lumrahnyané kaklupakin akedik tur kagantungin gantung-gantungan madaging sagau, miwah baas kuning lan kunyit tur punyannyané kagetok-getok.
Siosan punika Tumpek Wariga Kabaosang pinaka Tumpek Bubuh santukan ri kala tetaruan punika kaupacarain kulit taru kaklupakin akedik raris kadagingin sesajén bubuh sinambi nguncarang sehaa. Sehaa sané lumrah kauncarang ring Bali ri kala rahinan Tumpek Wariga inggih punika “dadong-dadong I Kaki nak kija? I Kaki ya jumah! Nak ngujang jumah? I kaki nak gelem! Gelem kénkén? Gelem nged! Nah né bubuh bang I Kaki, Nged, nged, nged…!” raris sesampun puput nguncarang sehaa punyan sarwa tumuwuh punika katok-tok ping tiga.
Sujatinyané, Tumpek Wariga suksmanyané pinaka silih tunggil utsaha sajeroning ngajegang tatwa Tri Hita Karana. Mangdané i krama sané sampun éling prasida nincapang rasa élingnyané tur sawaliknyané i krama sané lali prasida mawali éling ring Ida Hyang Widhi Wasa, tetep éling ngajiang anak tios miwah taler satata éling ngajiang palemahan sane wénten ring wewidangan.
Kramané nglaksanayang upacara Tumpek Pengatag puniki lumrahnyané kalaksanayang ring pakarangan miwah tegalan, sané katah madaging tetaruan. Gumanti Sang Hyang Déwa Sangkara satata ngicén waranugraha majeng i krama sami majalaran sarwa tetanduran.


text:
“Melahang masolah” lan ”melahang masekolah” sapunika tutur sané naenin piragi titiang. Solah tingkah patut plajahin. Masolah utawi matingkah, punika patut plajahin, kocap.
Mangkin alit-alité ring banjar-banjar, ring sanggar-sanggar taler malajah masesolahan, napiké taler malajah masolah?
Kruna solah manut Kamus Bali-Indonesia, Dinas Pendidikan Provinsi Bali (1993) madué kalih artos. Kapertama, solah maartos laksana, tingkah. Kasarengin antuk conto tingkahné melah nyandang tulad. Taler kasurat kruna turunan solah, masolah ‘malaksana’ utawi ‘matingkah’. Kasarengin taler conto masolah melah ‘malaksana becik’. Kaping kalih, solah (alus singgih) maartos igel. Punika kacihnayang ring kruna turunan sané kasurat irika masolah ‘ngigel’, nyolahang ‘ngigelang’, sesolahan ‘cara maktaang igel-igelan’ utawi ‘igel-igelan punika’.
Yéning rerehang ring kamus I Wayan Simpen A.B. (1985), kruna solah maartos bikas lan laksana. Wénten kasurat solah melah, solah jelé. Salantur ipun kasurat solah taler pateh ring igel; masolah = ngigel; sesolahan. Dadosné, sesolahan driki pateh ring igel-egelan. Ring kamus punika kajangkepin antuk conto sesenggakan: Buka barongé sara anaké nyolahang ‘sakadi barongé kaserah anaké sané merintah’.
Ring “Kamus Sinonim Basa Bali” sané kasusun olih I Gusti Madé Sutjaja wénten kasurat solah antuk aksara Latin lan aksara Bali. Kruna solah pateh ring ambek, bikas, kita, parerasan, parisolah, perilaku, polah, tingkah. Irika taler kasurat basa Inggrisnyané, behaviour, action. Sakéwanten ring kamus sinonim punika nénten kasurat solah siosan, sané maartos igel. Punika taler kruna igel nénten ngranjing.
Saking panuréksan lan seseleh punika kruna solah madué kalih artos laksana utawi tingkah lan igel. Kruna turunan solah inggih punika masolah taler wénten kalih, masolah maatos malaksana utawi matingkah lan masolah maartos ngaturang igel-igelan utawi maigel-igelan.
Kruna solah yéning ring kamus nampek pisan genahné sareng kruna soléh. Soléh punika pateh ring sélé, sénglag, sangsih. Soléh tungkalikanné adung, anut, patuh.
Mangkin anaké masolah soléh-soléh. Masolah iriki artos ipun makakalihné utawi ngémpelin. Masolah mawit saking solah sané maartos laksana lan igel. Dadosné, masolah punika maartos malaksana lan maartos ngigel. Sayuwakti parilaksana lan igel-igelané mangkin akéh sané sélé, sénglad, lan sangsih. Akéh sané masolah nénten anut ring uger-uger. Sakadi sampun kauningin wénten akéh bacakan solah utawi parisolah sané patut kasolahang nganutin tutur agama lan tata susila sané ketah ring jagaté.
Ri kala masolah, malaksana utawi ngigel wénten taler agem lan ngagem. Kruna agem kapertama maartos gamel utawi gisi. Kruna turunannyané ngagem ‘ngamel’, kagem ‘kagamel’, piagem ‘pangéling-éling’, agem-ageman ‘cara ngamel’ utawi ‘tanggung jawab’. Kaping kalih, kruna agem maartos agem rikala ngigel. Turunan agem puniki wantah ngagem.
Ring kauripan puniki i raga ngagem agem-ageman suang-suang. Ngamargiang solah suang-suang antuk rasa tanggung jawab. Nyolahang solah/sesolahan manut swadarma suang-suang.
Minab i raga ring Bali naenin malajah masesolahan yadiastun nénten ring banjar-banjar utawi sanggar-sanggar sakadi mangkiné. Ring sekolah taler malajah masolah, malajahang raga, malajahang déwék. Mangda uning ring tingkah, solah idup di guminé sareng akeh.
sumber: http://imadesudiana.wordpress.com/category/artikel-berbahasa-bali/


text:
Saraswati
Bapak Kepala Sekolah sane wangiang titiang. Para Guru lan Para Siswa sami sane kusumayang lan tresnasihin titing.
Om Swastyastu
Sedurung titiang ngatur ngiring sareng sami ngaturang bakti majeng ring Idha Sang Hyang Widhi Wasa dumadak iraga sareng sami manggih kerahayuan. Rahinane mangkin titiang meled ngawentenang atur ngeninin indik rahina Saraswati sane patut kaelingang olih iraga sami minakadi guru lan siswa SMP 1 Singaraja. Rahina Saraswati nemoning nuju Saniscara Keliwon Watugunung sane rauh nyabrang satak dasa dina patut iraga para siswa sumuyup ngaturang bakti, sumangdene ida masueca nyinarin tur ngicen pemargi sane becik dumugi sida manggih kerahajengan tur sida rahayu sejeroning ngelaksanayang pemargi dados siswa ring SMP 1 Singaraja ne puniki. Ring rahina Saraswati kebawosang nuju Idha Sang Hyang Widhi Wasa nedunang Sang Hyang Aji Sastra pinaka pengewuruh ring manusane sami nika mawinang iraga sami patut nyuciang rahina Saraswati ne puniki. Pengewuruh punika pinaka titi pengancan iraga idup ring jagate santukan melarapan antuk pangewuruh iraga mrasida ngerereh pengupajiwa tur iraga mresida ngayunin sane cen kebawos becik lan sane cen kebawos iwang. Ring rahina Saraswati punika sebina mebakti, naler iraga patut mesuci laksana mulat sarira sumangdene parilaku lan bebawos nganut sekadi Sang Brahmacarin setata ngulati kebecikan antuk melajahan angga tur ten dados piwal sapituduh para guru penuntun ring sekolah miwah guru rupaka ring pekubon. Ring pekubon iraga patut eling naler mabersih-bersih minakadi buku-buku tur genahang ring tongos sane becik lan mangdene prasida ngaturin canang sumangdene Idha Sang Hyang Widhi ngicenin pinuntun tur setata eling ring buku sane keanggen ngulati kaweruhan ring sekolah.
Para guru lan siswa sane kusumayang tur tresnasihin titiang, asapunika atur piuning titiang ngeninin indik rahina Saraswati kirang langkung ngelungsur ampura dumugi wenten pikenohnyane.
Om Shanti Shanti Shanti Om


text:
19 rocTиHицы, HaйдeHHыe B Seribatu
PeзyлbTaT 1-19
Banjar Susut, Jalan Raya Payangan Kintamani Km. 41 Banjar Penyabangan Desa Kerta Ubud
Banjar Jati, Banjar Jati, Desa Sebatu, Kecamatan Tegallalang P.O. Box 4 Ubud
Banjar Jati, Br. Apuh, Desa Sebatu Tegalalang Ubud 80571 Bali Indonesia
Banjar Jati, Banjar Apuh
Banjar Telepud, Br. Sebatu, Desa Sebatu, Tegalalang
Banjar Telepud, Desa Sebatu Gianyar
Banjar Telepud, Desa Sebatu, Tegalalang
Banjar Lodsema, Jl. Elephant Park Taro
Banjar Tambakasa, Ceking ,Tegallalang Ubud
Banjar Mawang, Ds. Payangan Br. Penginyahan, Ds. Puhu
Banjar Carik, Banjar Carik, Desa Puhu
Banjar Kedisan Kaja, Jalan Raya Bau-Bau Br. Kedisan Kaja
Banjar Undisan, Jl Denpasar Kintamani Km 38 No 198Ubud
yбyд, Banjar Delod Blumbang Desa Kenderan Tegalalang
Banjar Pakudui, Jalan Pakudui, Desa Kedisan
Biotasak, Dusun Selasih
Banjar Nyalian, Jalan Raya LC Bukal
Bangli, Jalan Raya Penelokan
yбyд, Jalan Raya Bresela


text:
Kacarita sedek dina anu, i Cupak ajak I Grantang matekap di carike, I Grantang matekap nututin sampi, nanging i Cupak satate maplalianan dogen gaene. Tusing pesan I Cupak ngrunguang adine magae. Disubane I Grantang suud matekap mara I Cupak teka uli maplalianan. Yadiastun keto bikas beline masih luung penampene I Grantang. I Grantang ngomong munyine alus tur nyunyur manis.
"Kemu beli malunan mulih tiang lakar manjus abedik. "I cupak masaut gangsar,"Lamun keto kola lakar malunan mulih, adi. I Cupak laut majalan mulih. Disubane joh liwat uli sig I Grantange manjus, ditu lantas I Cupak makipu di endute kanti awakne uyak endut. Disubane keto, I Cupak nutugang majalan ngamulihan saha jlempah jlempoh.
Kacarita ane jani i Cupak suba neked diwangan umahe, ditu laut I Cupak gelur-gelur ngeling. Meme bapane tengkejut ningehin eling panakne tur nyagjag laut nakonin,"Cening-cening bagus Wayan Cupak anake buka cening ngudiang cening padidi mulih buine blolotan, men adin ceninge I Made Grantang dija?" Disubane keto petakon reramane, laut masaut i Cupak sambilange ngeling. "Kene ento bapa lan meme Kola anak uli semengan metekap dicarike I Grantang anak meplalianan melali dogen uli semengan, buine ia ento ngenemin anak luh-luh dogen gaene". Mara monto pesadune I Cupak bapane suba brangti teken I Grantang. Suud keto laut bapane ngrumrum I Cupak. "Nah, mendep dewa mendep, buin ajahan lamun teka I Grantang lakar tigtig bapa, lakar tundung bapa uli jumah. "Lega pesan kenehne I Cupak ningeh bapane pedih teken I Grantang. Apang tusing ketara dayane jele, I Cupak pesu ngaba siap lakar mabongbong.
Ane jani kacaritayang I Grantang suba ngamulihang uli carik genah ipun magarapan. I Grantang majalan jlempah jlempoh kabatek baan kenyelne kaliwat. Tan kacaritayang malih kawentenang ipun ring margi, kancit sampun neked jumahne. Duk punika sahasa bapane teka nyag jag nyambak tur nigtig. Bapane ngomong bangras. Makaad cai makaad Grantang, nirguna bapa ngelah panak buka cai. Goba melah, solah jele, tur tuara demen nyemak gae, men nyak adung goba ajaka bikase? Dija cai maan ajah-ajahan keto? " I Grantang ngeling sigsigan merasa teken dewek kena pisuna. Ngomong laut I Grantang, sakewala raosne pegat-pegat duaning sambilange ngeling. "Nah, Bapa yan suba keto keneh bapane, nundung anake buka tiang....uli jumah, tiang nerima pesan tresnan bapane ento. Dumadak-dumadik sepatilar tiang uli jumah bagia idup bapa miwah belin tiange I Cupak. Amonto I Grantang ngomong teken bapane laut majalan makaad uli jumah. Lampah laku pajalane I Grantang tur jlempah-jlempoh pejalane kabatek baan naanang basang seduk. Sakit saja kenehne I Grantang ningeh munyin bapane abuka keto. Disubane joh I Grantang liwat, teka lantas I Cupak turnakonang adine I Grantang. "Meme...Bapa...adin kolane dija? " Mesaut laut bapane, "Adin I Dewane suba tigtig bapa tur suba tundung bapa uli jumah. Jani apang tawange rasan mayusne ento." Mara keto pasaut bapane I Cupak ngeling gelur-gelur tur mamunyi : "Ngudiang ketang bapa adin kolane. Dadi tundung bapa adin kolane, dija jani alih kola adin kolane ...anak kola ...anak ... anak kola ane mayus magae, ngudiang adin kolane tundung bapa?" Ningeh munyin I Cupake keto dadi engsek memen bapane, merasa teken dewek pelih. "Jani kola lakar ngalih adin kolane, lakar abang kola takilan!" Masepan-sepan memene ngaenang I Cupak takilan.
Kacarita jani I Cupak ninggal umah ngalain memen bapane lakar ngruruh I Grantang. Gelur gelur I Cupak ngaukin adine Adi....adi....adi..Grantang ... ene kola teka ngaba takilan ..Adi!" Cutetin satua, bakat bane ngetut adine, tepukina ditengah alase. Ditu lantas I Cupak ngidih pelih teken adine. Adi jalan mulih adi, ampurayang Beli adi, jalan adi mulih!" I Grantang mesaut alot, "kema suba Beli mulih padidi, depang tiang dini naenang sakit ati, diastun tampin tiang mati.Apa puaran tiange idup tusing demenin rerama. "Disubane buka keto pasaut adine laut nyawis nimbal natakin panes tis, suka duka ajak dadua. Jalan mareren malu adi, kola kenyel pesan nugtug adi uli jumah. Ene kola ngaba takilan, jalan gagah ajak dadua. "I Cupak lantas nunden adine ngalih yeh, "Kema adi ngalih yeh, kola nongosin takilane dini. "Nyrucut I Grantang ngalih yeh. Disubane I Grantang liwat joh, pesu dayane I Cupak lakar nelahang isin takilane. Sepan-sepan I Cupak ngagah takilane tur daara telahanga. Sesubane telah, kulit takilane besbesa tur kacakanga di tanahe. Nepukin unduke ento lantas I Cupak dundune teken I Grantang. I Cupak mani-mani kapupungan. "Aduh adi apa mesbes takilane ne? Bes makelo Adi ngalih yeh kanti takilane bakat kalain pules. Nah ne enu lad-ladne jalan gagah ajak dadua."Disubane ada raosne I Cupak buka keto laut masaut I Grantang, "Nah daar suba beh, tiang tusing merasa seduk" I Cupak medaar padidiana, ngesop nasi nginem yeh, celekutang nitig tangkah, suud madaar I Cupak taagtaag nyiriang basang betek.
Disubane I Cupak ajaka I Grantang maan mareren laut ngalanturang pejalane. Kacarita ane jani I Cupak lan I Grantang neked di Bencingah Puri Kediri. Di desane ento suung manginung, tusing ada anak majlawatang. Pejalane I Cupak ngetor kabatek baan jejehne, jani suba neked kone ia di jaba puri Kedirine, ditu I Cupak nepukin peken. Di pekene masih suung manginung tuah ada dagang nasi adiri buina mengkeb madagang. Ngatonang unduke buka keto, ditu laut I Grantang metakon teken dagange ento, "Nawegang jero dagang nasi, titiang matur pitaken, napi wastan jagate puniki, napi sane mawinan jagat druwene sepi. I Dagang nasi masaut, Jero, jero anak lanang sareng kalih jagate puniki mawasta jagat Kediri. Jagat puniki katiben bencana. Putran Ida Sang Prabu kapandung olih I Benaru. Ida Sang Prabu ngamedalang wecana, sapasiraja sane mrasidayang ngrebut putran gelahe tur mademang I Benaru jagi kaadegang agung ring jagate puniki. Wantah putrin Ida sane kaparabiang ring sang sane prasida mademang I Benaru. I Cupak masaut elah, "ah raja belog kalahang Benaru. Kola anak suba bisa nampah Benaru. Eh dagang, kema orahang teken rajabe dini. Bantes Benaru aukud elah baan kola ngitungang". I Grantang megat munyin beline, "Eda Beli baas sumbar ngomong, awak tusing nawang matan Benaru. Patilesang raga beline digumin anak. "Sakewala I Cupak bengkung ngelawan tur tuara ngugu munyin adine. "Adi baas setata, adi mula getap. Kalingke nampak ngadeg gumi, baanga ngidih nasi dogen beli nyak ngematiang I Benaru. "I Grantang nglanturang munyine teken jero dagang nasi. "Inggih jero dagang nasi durusang uningan marika ring Ida Sang Prabu. Titiang jagi ngaturang ayah, ngemademang ipun I Benaru. "Duaning asapunika wenten pabesene I Grantang, laut I dagang nasi gagesonan nangkil ka puri. Nganteg ring puri I Dagang nasi matur, "Inggih Ratu Sang Prabhu sasuhunan titiang, puniki wenten tamiu sareng kalih misadia jagi ngemademang I Benaru. Riwawu asapunika atur I Dagang nasi, premangkin ledang pisan pikayun Ida Sang Prabhu. Raris Ida Sang Prabhu ngandika, " Ih memen cening, yen mula saja buka atur men ceninge, lautang kema tunden ia tangkil ka puri apang tawang gelah!" Sesampune wenten renteh wacanan Ida Sang Prabhu,'I Dagang nasi jek ngenggalang ngalih I Cupak teken I Grantang. Nganteg di peken dapetange I Cupak masehin lima mara suud madaar. I Grantang kimud kenehne nepukin beline setata ngaba basang layah. I Grantang laut ngomong. "Nawegang jero dagang belin tiange iwang ngambil ajengan, mangda ledang jero ngampurayang santukan titiang nenten makta jinah. "I Cupak masaut, "Saja kola nyemak nasi, ampura kola, tusing sida baan kola naanang basang layah. "I Dagang nasi anggen kenehne ningeh munyine I Grantang. Munyin I Cupake tan kalinguang. I dagang nasi laut nekedang pangandikan Ida Sang Prabhu, apang tangkil ajaka dadua. Sesampune katerima pabesene punika olih I Dagang nasi. Teked di puri hut panjake pati kaplug melaib, kadene I Benaru. Kacrita sane mangkin I Cupak lan I Grantang sampun tangkil ring ajeng Ida Sang Prabhu raris Ida Sang Prabhu ngandika, "Eh cai ajak dadua cai uli dija, nyen adan caine?" I Grantang matur dabdab alon,"Nawegang titiang Ratu Sang Prabhu, titiang puniki wantah jadma nista saking jagat Gobangwesi. Munggwing wastan titiang wantah I Grantang, niki belin titiange mewasta I Cupak. Titiang jagi matetegar nyarengin sewayambarane puniki ngamademang ipun satrun palungguh I Ratu I Benaru. Konden suud aturne I Grantang saget sampun kasampuak olih I Cupak, tur ngomong kene, "Kola seduk, kola lakar ngidih nasi abetekan. Basang kolane layah. Suud keto I Cupak ajak I Grantang mapamit. Ida Sang Prabhu mapaica cincin mas masoca mirah teken pajenengan puri Kediri. Ento pinaka cirin I Grantang dados utusan.
Gelisang carita I Cupak kebedak-bedak, lantas nepukin telaga linggah tur bek misi yeh. Ditu lantas I Cupak morahang teken adine. "Adi...adi Grantang mareren malu, kola kenyel tur bedak pesan, kola lakar ngalih yeh ditu di telagane. "Kasautin laut pamunyin Beline teken I Grantang, "Eda beli ditu ngalih yeh, ento anak yeh encehne I Benaru tusing dadi inem, beli, "Ningeh munyin adine keto I Cupak makesiab ngatabtab muane putih lemlem. I Grantang nutugang majalan. I Cupak buin nepukin gegumuk maririgan. Ditu buin I Cupak matakon teken adine, "Nyen ane ngae gunung gunungan dini adi?" sambilange maklemir I Grantang nyaurin petakon beline. "Ene tusing ja gunung-gunungan beli, ene mula tuah taine I Benaru beli. I Cupak makraik baan takutne. "Aduh mati jani beli adi, yan mone geden taine, lamun apa ja gedene I Benaru, adi?. Jalan suba mulih adi. I Grantang nguncangang majalan ngungsi Guane I Benaru. I Cupak bejag bejug nutug I Grantang.
Kacaritayang sane mangkin I Cupak ajaka I Grantang suba teked di sisin goane I Benaru. Umah I Benaru ditengah goane. I Cupak laut ngomong " Adi .... kola tusing bani tuun adi, adi dogen suba masiat ngelawan I Benaru. Kola ngantiang dini. Kewala ngidih olas kola teken adi, tegul kola dini adi! " Bincuh I Grantang ngalih tali anggona negul I Cupak. Disubane suud I Grantang negul beline, I Grantang laut matinget teken beline, "Ene tingalin tumbake buin ajahan beli, yan bah kangin tumbake ento pinaka cirin tiange menang di pasiatan. Sakewala yan bah kelod tumbake, ento pinaka cihna tiang kalah. "Suud matinget, teken beline, I Grantang laut tuun ka goane. Teked di tengah goane dapetange I Benaru nagih melagandang Raden Dewi. I Benaru matolihang tur matbat I Grantang. " "Eh iba manusa cenik, wanen iba teka mai, Yan iba mabudi idup matulak iba mulih ! " Disubane keto ada munyine I Benaru, laut I Grantang masaut wiring, "Apa..apa..orahang iba Benaru? Kai teka mai mula nyadia lakar ngalahan iba, tur kai lakar mendak Raden Dewi putran Ida Sang Prabhu. Kai lakar ngiring Ida ka Puri. " I Benaru lantas ngelur brangti laut ngamuk. Ditu I Grantang mayuda ngajak I Benaru. Sangkaning kepradnyanan I Grantang mayuda, dadosne I Grantang polih galah nebek basangne I Benaru nganti betel antuk keris pajenengan purine. I Benaru ngelur kesakitan basangne embud mebrarakan.
Kacrita ane jani, I Cupak baduuran ningeh I Benaru ngelur. I Cupak pesu enceh, tur tategulane telah tastas. Ditu lantas I Cupak inget teken patingetne I Grantang. Ningalin lantas tumbake ento suba bah kangin. Mara I Cupak masrieng kenehne liang. I Cupak laut ngomong, " Adi...adi Grantang antos kola Adi. Yan kola tusing maan metanding ngajak I Benaru jengah kola, Adi. " I Grantang laut ngomong uli tengah goane teken I Cupak. "Beli tegarang entungan tali bune ka goane! "Disubane ada raos adine buka keto laut I Cupak ngentungan taline ento. Ditu lantas I Grantang ngelanting ditaline apan ngidang menek. I Grantang sambilange ngamban Raden Dewi. Disubane I Grantang lan Raden Dewi nengok uli ungas goane, gegeson pesan I Cupak nyaup Raden Dewi tur sahasa megat tali ane glantingine baan I Grantang. Duaning tali bune kapegatang, ditu lantas I Grantang ulung ngeluluk ditengah goane. Semaliha Ida Raden Dewi kasirepang olih I Cupak di batan kayune satonden megat tali bune ento.
Kacaritayang sane mangkin, I Cupak ngiring Ida Raden Dewi nuju Puri Agung. Tan kacaritayang kawentenang Ida kairing baan I Cupak ring margi, kancit sampun rauh Ida ring Puri. Ida Sang Prabhu ledang kayune tan siti, digelis raris nyaup Raden Dewi. Ida Sang Prabhu raris matemuang Ida Raden Dewi teken I Cupak sawireh I Benaru suba mati. I Cupak matur ring Ida Sang Prabhu, I Grantang sampun padem, kapademang oleh I Benaru. I Cupak mangkin kaadegang Agung ring Puri.
Kacaritayang sane mangkin I Cupak sampun madeg Agung ring Puri. Makejang panjake keweh, duaning sasukat risapa madeg I Cupak sadina-dina panjaka makarya guling.
Sane mangkin iring menengang abosbos cerita sapamadeg I Cupak, iring sane mangkin caritayang kawentenang I Grantang ring tengah goane. I Grantang grapa-grepe bangun nyelsel padewekan. "Raturatu Bhatara nguda kene lacur titiange manumadi?" Kasuen-suen dados metu rincikan naya upanaya I Grantang bakal nganggon tulang I Benarune menek. I Grantang ngragas tur makekeh pesan menek. Sakewanten sangkanin sih Ida SangHyang Parama Kawi I Grantang nyidayang ngamenekang. I Grantang jadi suba neked di baduuran. I Grantang lantas nugtugang pejalane nuju je puri. Gelisang carita I Grantang suba neked di puri. Ditu lantas I Grantang ngomong teken panyeroan I Cupake, "Jero tulung titiang, titiang jagi tangkil matur ring Ida Sang Prabhu. "Malaib panyroane ka puri nguningayang unduke punika teken Raden Cupak. I Cupak inget teken adine ane enu digoane. Ditu lantas I Cupak ngelur nunden panjake ngejuk tur ngulung aji tikeh tur ngentungang ka pasihe.
Kacarita buin manine Pan Bekung memencar di pasihe ento. Uling semengan nganti linsir sanje memencar tusing maan be naang aukud. Ngentungan pencar tanggun duri, pencare marase baat, mare penekanga bakatange tikeh. Buin Pan Bekung mulang pencar buin bakatange tikehe ane busan. Gedeg basang Pan Bekunge, laut tikehe abane menek tur kagagah. Makesiab Pan Bekung ningalin jadma berag pesan. Pan Bekung enggalang ngajak anake ento kepondokne. Teked dipondokne pretenina teken Men Bekung. Sewai-wai gaenange bubuh, uligange boreh. Dadosne sayan wai sayan misi awakne I Grantang. Dadi kendel Pan Bekung ajak Men Bekung iaan unduk panak truna tur bangus. Di subane I Grantang seger ditu lantas I Grantang ngae tetaneman. Megenepan pesan bungane tanema. Disubane bungane pada kembang, I Grantang ngalap bungane ento tur adepa teken Men Bekung ka peken. Sadinadina saja geginane I Grantang metik bunga lan Men Bekung ngadep.
Kacarita ane jani ada wong jero uli puri Kediri lakar meli bunga. Makejang bungane Men Bekung belina baan wong jerone ento. Disubane suud mablanja lantas wong jerone ento ka puri ngaturang bunga. Bungane ane kaaturang katerima olih Ida Raden Dewi. Mara kearasan oleh Raden Dewi dadi merawat rawat anak bagus dibungane.
Eling lantas Ida teken I Grantang anak bagus ane ngamatiang I Benaru. Ida Raden Dewi raris metaken teken wong jerone. "Eh Bibi bibi Sari dija nyai meli bungane ene?"buin mani ka pasar apang kacunduk teken dagang bungane ene." Manine kairing Ida Raden Dewi lunga, matumbasan ka pasar.Gelisang carita raris kapanggih Men Bekung nyuun kranjang misi bunga mewarna warni. Raden Dewi raris nampekin. Kagiat Raden Dewi nyingak bungkung mas masoca mirah ane anggone teken Men Bekung. Bungkunge ento wantah druwen Ida Sang Prabhu lingsir, ane kapicayang teken I Grantang. Ngaksi kawentenane punika, raris Raden Dewi ngandika teken Men Bekung. "Uduh Meme, titiang matakon, dija umah memene?' Ajak gelah melali kema ka umah Memene apang gelah nawang. " Gelisang carita Ida Raden Dewi sampun neked di pondok Men Bekung. Pan Bekung kemeg-megan sinambi ngadap kasor saha nyambang sapangrauh Ida Raden Dewi. Ningeh Bapane makalukang tur epot laut I Grantang nyagjag. Ditu lantas I Grantang matemu teken Raden Dewi. Rikanjekan pinika Ida Raden Dewi nyagjag tur mlekur I Grantang sinambi nangis masasambatan, "Aduh Beli mgudal las beli ngutiang tiang. Ngudiang beli tusing ka puri tangkil ring Ida Sang Prabhu." Sasampune wenten ketel wacanan Ida Raden Dewi raris I Grantang nyawis tur matur dabdab alon, ngaturan parindikan pajalan sane sampun lintang.
Kacaritanyang mangkin I Grantang sareng Ida Raden Dewi suba neked di puri. Sang Prabhu maweweh meweh ledang kayun Idane nyingak putrane anut masanding ajaka I Grantang. Kacaritayang mangkin I Cupak katundung uli puri. I Grantang mangkin kaadegang agung ring puri. Sasukat I Grantang madeg agung, jagate gemuh kerta raharja. Panjake sami pada girang pakedek pakenyung duaning suud ngayahin raja buduh.


text:
Kacarita ring pasemengan pesan, sami anake pada ngingetang geginan, ada ane ka carik, ada ka peken, ada anak ngalih saang, ada ane mareresik, ada ane ngalih kayu, bakal kangge lakar umah, tur ngaba gegawan manut swagina lan gegamannyane.
Dugase ento ada tukang gergaji kayu, ajaka dadua, suba sregep ring gegawannyane, makadi : kapak, caluk, kandik, gergaji lan pamaji. Magegarapan notor carang kayu, monggol lan ngebah baan kandik. Sasubanne pungkat lantas katugel-tugel, manut pigunannyane, angge lakar umah, sesaka, lambang, pamentang, tugeh, iga-iga, cangawang miwah sane lianan. Lantas ngae prantos anggona tongos ngergaji kayune, sesubanne makejang tragia, ditu mara ngawitin menekang kayu tur ngergaji. Ri kala ngergaji kayu, ada ane beten, ada masih ane baduur, ia kalangen magarapan, baana ningeh munyi patempuh kayune lawan gergajine, waluya magegendingan, limannyane kadi anak ngigel.
Tengah ai, jejeg suryane, panese banteng, ditu i tukang gergaji kayu mareren, bakal nunas sangu. Ditu i tukang kayu, mareraosan ajaka sawitrane, mangdane gergaji nenten kailut olih kayune, lantas pasangina pamaji ring pantaraning belahan kayune ento. Sesubanne pragat, lantas ipun ngalih tongos masayuban sane tis, tongos lakar madaar. Sangkaning kaliwat seduk, itep seleg ipun madaar, sekadi tan rungu ring napi-napi.
Ri kala ento ada lutung teka ajaka liu, sambilanga macanda, makecog-kecogan saling langkungin, ada ane macanda ngentungang tain gergaji, suryak-suryak, baan kaliwat demenne. Ada sinalih tunggil i lutung makecog kaduur kayune, ane suba mapasang pamaji lan gergaji. I lutung seleg ngawasin, nalektekang duk ipun i tukang kayu magarapan, pamajine punika tan wenten. Ditu i lutung lantas makecog, duur kayune tur ngabut pamajine, lantas atep kayune lan nyepit butuhnyane i lutung. I Lutung aduh-aduh nahenang sakit, kantos ngemasin padem.
Pakeling :
Patut iraga sareng sami maparilaksana ninutin Swagina utawi Swadharma.


text:
1Surat saking tiang, Petrus, utusan Ida Sang Kristus Yesus. Katur ring kaula seselikan Ida Sang Hyang Widi Wasa, sane dados wong pararudan sumebar ring wewengkon Pontus, Galatia, Kapadokia, Asia miwah Bitinia. 2Semeton sampun kaselik satinut ring rencanan Ida Sang Hyang Widi Wasa, Sang Aji, tur kadadosang kaulan Idane antuk Roh Idane sane suci, samaliha mangda semeton satinut ring Ida Sang Hyang Yesus Kristus tur kadadosang suci nirmala antuk rah Idane. Tiang mapinunas ring Ida Sang Hyang Widi Wasa mangda Ida mapaica sih pasuecan miwah sutrepti rahayu kantos maliah-liah ring semeton. 3Ngiringja ngaturang puji suksma ring Ida Sang Hyang Widi Wasa, Ajin Ida Sang Hyang Yesus Kristus! Malantaran sih pasuecan Idane sane ageng, Ida sampun maicayang urip sane anyar ring iraga, malantaran Ida nangiang Ida Sang Kristus Yesus saking pantaran anake padem. Indike puniki ngebekin iraga antuk pangajap-ajap sane urip, 4buat pacang nampi wara nugraha, sane kasediayang antuk Ida Sang Hyang Widi Wasa pabuat kaulan Idane. Wara nugraha sane simpen Ida pabuat semeton ring suargan punika, tan pacang rusak miwah tan pacang berek wiadin sirna. 5Wara nugraha punika sampun kasimpen pabuat semeton sareng sami, inggih punika semeton sane sampun kapiara saha rahayu antuk kawisesan Ida Sang Hyang Widi Wasa, pabuat karahayuan sane jaga kasinahang ring pamuput masane. 6Pada masuka renaja malantaran paindikane punika, yadiastu sane mangkin semeton perlu nandang duhkita ajebos malantaran katempuh antuk gegodan sane mawarni-warni. 7Tetujonipun makasami punika tan sios wantah buat muktiang kasujatian kapracayan semetone. Mase sane pacang rusak taler kauji antuk geni. Kadi asapunika taler kapracayan semetone sane pangarganipun banget langkungan ring pangargan mase punika, taler patut kauji, mangda sinah kapagehannyane. Ring rahina pangrauh Ida Hyang Yesus Kristus, irika semeton pacang nampi pujian, kaluihan miwah kaagungan. 8Semeton astiti bakti ring Ida, yadiastu semeton tan naenin manggihin Ida; semeton pracaya ring Ida, yadiastu sane mangkin semeton tan nyingakin Ida; punika awinan semeton masuka rena sajeroning kaliangan sane tan pira-pira luih miwah agengipun, 9santukan semeton sampun molih tetujon kapracayan semetone, inggih punika karahayuan buat jiwan semetone. 10Indik karahayuan puniki, sampun katureksain miwah kagulik antuk paranabine; tur paranabine punika sampun mawarah-warah indik paicane puniki, sane jaga kapaicayang ring semeton antuk Ida Sang Hyang Widi Wasa. 11Dane pada nureksain rikala punapi miwah kadi asapunapi indike punika pacang kasidan. Roh Ida Sang Kristus sane malingga ring anggan danene, inggih punika Roh sane sampun matujuang indik kasangsarane sane pacang katandangin antuk Ida Sang Kristus miwah indik kaluihan sane pacang puponin Ida sasampun kasangsarane punika. 12Ida Sang Hyang Widi Wasa sampun nyinahang ring paranabine punika, mungguing pakaryan danene punika boyaja pabuat dane ngraga, nanging pabuat karahayuan semetone. Indike punika kasinahang rikala dane maosang indik kasujatian sane sampun pireng semeton saking parautusan Orti Rahayune, sane mapidarta malantaran kawisesan Ida Sang Hyang Roh Suci, sane kutus saking suarga. Puniki sampun kasujatian sane taler meled kuningin antuk paramalaekate. 13Punika awinan parasemeton, dabdabangja kayun semetone buat malaksana. Pada tragiaja, agemja pangajap-ajap semetone buat nampi wara nugraha sane jaga kapaicayang ring semeton, rikala Ida Sang Kristus Yesus rauh. 14Sairingja ring sapakarsan Ida Sang Hyang Widi Wasa, sampunangja semeton ngulurin indrian semetone sakadi duke semeton durung uning ring pakarsan Idane. 15Tungkalikanipun, semeton patut suci ring sajeroning sakancan laksanan semetone, sakadi Ida Sang Hyang Widi Wasa sane ngesengin semeton maraga suci. 16Santukan wenten kakecap ring Cakepan Suci kadi asapuniki: "Kita patut suci, sawireh Ulun suci." 17Rikala semeton ngastawa ring Ida Sang Hyang Widi Wasa, semeton nyambat Ida punika Sang Aji. Ida punika nepasin sakancan manusane nganggen cara sane pateh, manut pakardinnyane suang-suang. Punika awinanipun semeton patut astiti bakti ring Ida sakantun semeton urip ring jagate puniki. 18Santukan semeton sampun uning, mungguing semeton sampun katebus tur kabebasang saking parisolah semetone sane tan papuara sane tampi semeton saking leluur semetone. Semeton katebus boyaja antuk brana sane pacang rusak, tanja antuk perak wiadin mas, 19nanging antuk rah Ida Sang Kristus sane luih, sane tan bina sakadi rah panak biri-biri sane tan paceda miwah tan pacantula. 20Ida sampun kaselik antuk Ida Sang Hyang Widi Wasa, sadurung jagate kawentenang nanging Ida wau kasinahang ring pamuput masane buat karahayuan semetone. 21Malantaran Ida, semeton pracaya ring Ida Sang Hyang Widi Wasa, sane nangiang Ida saking pantaran anake padem miwah maicayang kamulian ring Ida; punika awinan kapracayan miwah pangajap-ajap semetone nguleng ring Ida Sang Hyang Widi Wasa. 22Sane mangkin santukan semeton sampun nyuciang raga, malantaran semeton ninutin paindikan sane sujati, kantos semeton madue kapitresnan sane jujur marep ring semeton sane pracaya ring Ida Sang Kristus, saling tresnainja ring pantaran semetone saha nekeng ati. 23Santukan malantaran sabdan Ida Sang Hyang Widi Wasa sane urip miwah langgeng, semeton sampun kadadosang manusa anyar, sane imbas boya saking patemon lanang istri, nanging saking Ida Sang Aji sane jumeneng langgeng. 24Sakadi kecap Cakepan Sucine sane asapuniki: "Sakancan manusane tan bina buka padange, muah sakancan kaluihannyane tan bina buka bungan padange; padange ento layu muah bungane pada aas, 25nanging Sabdan Ida Sang Panembahan langgeng salawas-lawasnya." Puniki sampun sabda sane karauhang ring parasemeton antuk Orti Rahayune.
Copyright
Learn More


text:
‘’Sadum titahing widi, wiakti tan kena linesan, hatur Wang Bang Taskara, dursila katungka budhi, durbhiksa tang para batur, sapradeseng Nila Srengga, katur ring jeng bhupati patali raja, de sang parampu’’.
‘’Apa artiné ento pa?’’ Sampun ngawit kiap Luh Sari kantun cucud matakén.
‘’Kéné ning. Idup iraga ajak makejang di guminé, sangkaning titah Ida Hyang Widhi’’.
‘’Men’’.
‘’Yan suba Sang Hyang Widhi nitahang, apa buin bapa iluh, kadirasa déwa déwata tusing nyidaang ngelidin.’’
‘’Men…’’.
‘’Cara Sang Batur Taskara, setata malaksana corah, mamaling, mamegal, marampok, ngadug-adug di guminé.’’
‘’Meeen…’’
‘’Mawinan uber gepungina olih panjak-panjak di Désa Nila Srengga ancang kasédayang.’’
‘’Me…e…e…e…n’’. Plek, engsek, sirep leplep Luh Sari kasatuain olih bapanyané.
Sépanan Pan Sari Mén Sari mecikang pasaréan anaké alit mangda nénten nengkluk sirah pianaknyané satunggal, sawetara sia tiban, kelas tiga ring Sekolah Dasar.
‘’Kénkén lanturan satuané beli’’. Mén Sari mangkin cucud.
‘’Nah, rumasa jengah setata malaksana corah dursila, dané lantas manabé sig Peranda Agung di tengah alasé wayah. Disubané pragat paplajahan, dané lantas kadiksa tur maparab Wang Bang Batur Witaskara. Ilian Dursila dadi susila, ulian durbbhiksa dadi subhiksa, ulian taskara dadi witaskara, ulian masolah corah dadi malaksana melah. Ené madan cakraning rat, pailehan guminé cara pedati, jadi jelé tusing tawang buin pidan bisa dadi melah. Ené madan titah.’’
Plek. Mangkin Mén Sari makeplek engkis-engkis masaré, antuk kenyelnyané sawai-wai magaang maid-maid jit ka uma-uma sisin pondoknyané ngruruh saang munuh ubi. Pan Sari kantun kelik-kelik, paliatné niti iga-iga bek bukbukan. Lek lan jengah maadukan. Lek ring padéwékan lumpuh tan nyidaang makéséran. Jengah sawai ngaton somah lumpuh sida magaang-gaang munuh ipil-ipil. Jengah, pianak wawu sia tiban berat magarapan kadi anak tua. Masekolah sajoh-joh désa sambil ngadep pulung-pulung ubi.
‘’Patutné benya ngamertanin pianak somah, jani mabalik, pianak somah ngamertanin benya. Apa ya kadén lacuré dadi jlema.’’ Sada sué Pan Sari makaengan, nénten ngaengin sira-sira, wantah ngaengin kulawarga padidi, lacuré tan sinipi, nguntul tanah nulengek langit, puyung tan wénten napi-napi. Sagét makukuruyuk ayamé sahur-sumahur, cihna jagat sampun tatas rahina. Nénten kadundun, Mén Sari sépanan bangun ngikih ubi, mulung-mulung, gula Bali kasegseg ring tengah, goring, dados pulung-pulung ubi.
‘’Néh, pulung-pulung séket luh, adéng-adéng da ngéndah di margané. Mén Sari masukserah dagangan ring pianaknyané ancang mamargi ka sekolah selat duang subak, duang paleban sawah.
‘’Nah Mé’’. Luh Sari éncol mamargi, mangda ten telat neked sakolahan, sambilang ipun matanja pulung-pulung ubi sadoh margi.
Wawu antingkangan pianaknyané majalan, Mén Sari mapaorah ring somah, jagi ka uma nampek-nampek pondok.
‘’Jani?’’ Pan Sari, ya matakon ya nambakin.
‘’Jani Beli, depang tusing énggalan kebus.’’
Nyuwun ubi during kedas, atenga numbas atenga nunas, magaang ngragas, sida tuntas, neked taler ipun ring pondok sada ngrembun kadi alas. Kesir-kesiran angina naktak panes ngentak-ngentak, ngenduh beeng kadi kaseduh.
Kete-kete tumrérét pacruét magentét-gentét, kupu-kupu alit putih kuning makering-kering, paksi engkik-engkik nengkik ring taru tegeh ngalik, baling kajoh kecag-kecog tan joh, capung engkuk lambak-lambuk, capung glandok sriak-sriok, capung maling gencang nyicing, capung gancan galak macan, sami nguberin tetedan, capung lekitik cerik dados ubel-ubel nyama gedenan tengik. Kahanan beburonan punika nyihnayang lahru kangkang tan kapialang.
Panes jagaté ngranayang beburonan inguh paling. Katekaning Pan Sari Mén Sari inguh paling. Sampun akéh lintang galahé, Luh Sari durung taler neked jumah. Nénten sakadi biasané, jam kalih paling telat sampun napak. Kelen sampun jam pat, Luh Sari tan wénten majlawatan.
‘’Kénkén ya pianaké Beli?’’
‘’Nah antosang dogén malu, kénkén jenanga ia di jalan’’.
Pangangon sameton tani sané liwat sami ngorahang tan nepukin. Tan melah-melah manah Pan Sari, Mén Sari. Rerambangan ipun kaon pisan. Kamanah pianaknyané labuh ring pangkungé, sagrep macan, kilit lelipi, utawi kaparikosa jadma durjana.
‘’Lantas gog. Barengin ningal-ningalin, sing nyén ia paling di uma!’’
‘’Apa ya kadén. Nah Beli.’’
Sawai-wai Madé Regog liwat ring batan punyan juet ageng sisin pangkungé nuju ka uma, nembé mangkin ipun ngaton anak ramé derika, sakadi upacara pawiwahan. Sami lanang istri uleng ring sang alaki rabi, tan wénten rungu ring Madé Regog, nyongkok ngesil ngipil ring selag-selagan punyan manas maparitatas.
‘’Aduh, Luh Sari.’’
‘’Kadi sander kilap ring rahina terang galang Madé Regog nganton sang makerab kambé wantah Luh Sari sareng anak lanang méh séket tiban yusané.
‘’Aduh kénkén né, soléh ja rasané.’’
Regog ngucek-ucek paningalan, wawu kedat sagét sampun sepi kjampi batan jueté, suwung mangmung among among. Ambu sambel, emba, sera maunu, katunu, kasuna cekuh, daun lémo, olah-olahan pecak kadi malepug nguyak cunguh, mangkin tan wénten malih. Pramangkin jering-jering bangun bulun kalong ipuné, kesieng-kesieng ulun atiné, raris macucun jalér macuet sépanan malaib mawali mulih nénten durus ngebuhang ubi ka uma. Iur orta Luh Sari juang gamang.
‘’Beli, mbok, kéto unduké tepuk icang’’. Madé Regog nutur.
‘’Seken to dé?’’. Mén Sari cucud matakén.
‘’Ngudiang dané kéné-kéné anggon guyu-guyuan mbok. Matan icang padidi ngenot mbok’’.
‘’Kénkén baan madaya jani Gog?’’
‘’Men jani suba peteng Beli. Buin mani icang ja nunasang sik Jero Dasaran’’.
Tigang rahina lintang Luh Sari ilang, Pan Sari, Mén Sari sedih kadi kapanggang, manahnyané gamang, tan ikun ngudiang-ngudiang, lemah uyang, peteng magadang, madaar arang, panes kangkang, sareng kalih nylempang ngandang matatakan klabang, ngawang-ngawang, Luh Sari gencang matégtog nutur nunas iwang.
‘’Mémé, bapa. Kadén bapa sai-sai nyatua idup di guminé mula titah. Mirib ené suba titah tiangé kajuang dadi rabi di puri gamang. Yan tiang tusing nyak, bapa, mémé terus lumpuh mapuara mati. Jani suba tiang nyak dadi rabi, bapa lan mémé lakar seger oger bisa buin ngalih gaé seken. Tiang ngidih pelih mé, pa. Eda sebet, tiang nak akejep ditu. Suba dogén tiang ngelah panak aukud, buin suba tiang mulih.”
Tan nglantur Luh Sari nutur, tur mur. Pan Sari, Mén Sari mabudi mlekur, jebos kalipur, kadi terak labor blabur, kacang campur saur, nanging lacur, sami ajur, mawali mingsar-mingsur, kadi anak alit kalipur, Gdé Basur Balian Batur keni kalebur.
‘’Cening, cening mabudi luhur, kija cening enggal kabur?’’
Suaran kukur doh baduur, sahur-sumahur, ring taru sangkur macukur, tulia Désak Limbur matembang pangkur, kasusur dublag kenyur, kapungkur Pan Sari, Mén Sari dulur jujur, nénten kesiar-kesiur, tan coték masambung layur, duaning titah sampun ngetur ngatur, kempur sampun macegur.


text:
Home » Bahasa Indonesia » KUMPULAN CERPEN (Bahasa Bali)
KUMPULAN CERPEN (Bahasa Bali)
Minggu, 04 Maret 2012
Kangen (I Putu Agus Sutrarama)
Cahyan Purnama Kadasa ngalangin akasaning segara ring petengé punika. Jegég ayu sakadi paras Betari Ratih né turun ka mercapada makta bintang macanda ring gumuruh ombak pasisi Meulaboh, Daérah Istiméwa Acéh.
“Adi, bli rindu pesan kapining Adi.”
Sandia punika, suaran kidung Bramara Ngisep Sari ngumbara saking pangeras suarané ring pura. Miik dupa lan sekar ngulikubin buana, kija ja paliaté wantah anaké makamben maudeng né kacingak, makta canang, banten, maciri sampun rahinan ring gumi padésaan.
Gedé Landi tuun uli mobilné, laut gegéson menék undagan umahné.
“Pak Dé, ajak onyang mulih?”
“Yéh, Gedé…. Aa, Pak Dé malunan i tuni ngajak Mé Adéné, to adi-adiné durian, mara ja neked. Gedé uli hotél né busan?”
“Aa né Pak Dé, aget masi maan permisi busan uli atasané.”
“Dé, mara teka? Antianga to ajak Ayu di mrajan.”
Kénten baos Mé Adéné, ngranayang ipun gegéson ka mrajan. Raris medal saking jeroan, anak istri maparas ayu makenyem manis ring raganipun.
“Ayu….”
“Sayang, si kecil nakénin Bapak né uli tunian.”
Raos alus tis sané metu saking bibih tipis, makamiwah panyingakan sané ngucapang tresna satia tan pawates punika ngawinang Gedé Landi kangen manahné laut ngusap, ngecup sirah kurenanipuné punika. Naler i pianak sané kantun wénten ring belingan né sampun matuuh kutus bulan.
“Bapak driki sayang….”
Ring beten galang sundar Purnama Kedasa peteng nika, Gedé Landi lan kulawarga ngaturang sembah bakti.
Ujan krébék ring tengah lemengé punika sakadi nyiriang ibuk ati, sami pada tegang nyantosang pesunné Bapak Dokter saking ruang operasi bersalin.
“Pak, sapunapi somah miwah pianak tiang, Pak?” Gegéson Gedé Landi nyagjagin laut matakon indik kondisi kurenan miwah pianakné ring dokter sané wau san medal saking ruangan operasi.
“Anak Bapak istri, lahir slamet, nanging nunas ampura, niki wantah perjuangan berat. Tim dokter sampun ngutsaha maksimal, kémaon titiang nunas pangampura riantukan ibunné i anak nénten sida kaslametang.”
“Ayu….”
“Dé…! Landi…!”
“Éh, Wayan…. Ah ada apa Yan…?” Suara punika ngentenang Gedé Landi saking lamunanné.
“Yéh, raga né benehné matakon, ada apa né jeg dini kadidian, paling takonanga ngajak jéndral manajeré busan. Kenapa Yan?”
“Icang inget ngajak Ayu.”
“Dé, icang ngerti cai sayang ajak Ayu, tapi Ayu pasti menyayangkan yén kanti nepuk kondisi cai cara jani kakéné! Dé, inget perjuangan i raga kanti maan posisi melah buka jani kakéné. Inget né jani cai né wantah calon pengganti manajeré dini, uli mani kanti buin aminggu dadi masa ujian cainé, kaserahin tanggung jawab total ngoperasiang hotélé ené! Ditu lakar ngenah apaké cai mula pantes lakar kaanggon manajer utama! Eda kanti perjuangan né uli beten-beten sesajan ento dadi percuma.”
Gedé Landi wau ja neked di kos-kosanné sané tuah mapaekan sajan ngajak hotél tongosné ngrereh pangupa jiwa duang tiban niki. Inget ipun dinané benjang wantah dina otonanné Gék Ayu, pianak tunggalipun né kakalahin merantau ka Meulaboh saking duang tiban né pidan.
Kenyel, sepi lan rindu maadukan ring tangkahné, Gedé Landi nyadédéh di kursiné.
“Sayang, niki minum dumun toyané, wus nika wau masiram, laut sembahyang, hem….”
“Ayu….” Tan sida antuk nyambatang kangen, bagia pisan manahne nyingak paras nika, Ayu kurenanipun, sané jegég, manis makenyem ring sampingné maktaang ipun agelas toya putih.
Seger lega karasa toya punika, nanging sagétan kurenanipun sampun nénten wénten ring sampingné, Gedé Landi pesu uli kamarné, paling ngelunin, nanging tan ja wénten anak nyautin. Suaran ombak gumuruh ring pantai selatan, Landi malaib mrika. I rika ipun nyingak, nénten ja Ayu kurenanipun, kémaon anak alit, moglong pisan, parasné pateh pisan sakadi muanné Ayu kurenanné. Landi tangkejut.
“Gék… Ayu…?”
“Papah… pah….”
Gedé Landi enten uli ipianné, kari peteng, galahé ngenjek jam solas waktu Indonésia bagian barat. Ipun uning galah jam roras wénten penerbangan terakhir ka Dénpasar sané transit dumun ring Jakarta. Nanging neked ring bandara kabaosang tiket sami sampun telas maadol. Inget ipun rahina mangkin tuah rahina Natal turin liburan akhir pekan, minab samian pada liburan ka luar provinsi. Yéning enyak ngantosang, benjang ngedas lemahné wénten penerbangan ka Dénpasar. Ipun mutusang nginep ring air port.
Penerbanganipun mamarga becik, sané kapertama saking duang tiban ipun malih ngenjek natah Bali, ngirup hawa Bali. Galah nika jam dasa semeng ring Bali, wantah kirang langkung jam solas ipun pacang neked ring Tabanan.
Ring marginé ipun nyingak akéh anak-anaké magrudugan, sakadi gresiuh turin samian wénten ring ajeng télevisiné, sakadi wénten kajadian penting, nanging ngekoh atiné nakonin sopir taksiné sané siep cara bedogol uli tuni, buka liu ané kenehanga.
Neked I Gedé Landi di umah palekadanné, nénten ja bas liu melénan ngajak duang tiban i pidan, sajabaning entik-entikané né ngancan ngabetang, turin nguda ja suung mangmung, dija pada né lénan? Dingeh ipun ramé di mrajan, sakadi wénten anak ngamedalang upakara.
“Napi sampun kaotonin nika Gék Ayu…,” pinehné.
“Om Swastyastu…!” Gedé Landi macelep ka tengahing mrajan sané sampun kosek olih kulawarga lan para nyama. Né mangkin sami bengong, sami siep nyingak Gedé Landi.
“Bli Gdé…! Mé… Pa… Bli Gdé enu idup…!”
Cingakipun adinné I Ratih, laut I Mémé né nyagjagin, malekuk tur ngeling sigsigan. Sami nyamané maekin Gedé Landi.
Semeng nika wangsa Indonésia berduka, sawetara jam kutus liwat limolas menit pasisi kelod Acéh sami rata ngajak tanahé, grubug agung né kabaos Tsunami nika ngawinang akéh jatmané padem, wénten satak tali liunné sawané kaanyudang olih toya ageng segarané maadukan sareng benyah-benyahan wangunané. Hotél genahné Gedé Landi magaé tuah nyisaang tiang-tiangné kémanten, napi malih kos-kosanné tuah telah tan masisa. Timpalné Landi, I Wayan Putra slamet, diastun sami artanné ical, nanging samian para tamiu hotélné lan timpal-timpal kerjané padem maurug i rika.
“Dé…! Bapa, Mémé, Pak Dé ajak makejang dini engsek mara ningeh beritané ento.”
“Pak Dé, tiang ongkona mulih ngajak Ayu lan Gék.”
Né mangkin pianakné sampun sirep di sangkolanné.
“Gék, Bapak kangen ngajak Gék!”
Tan pasangkan pianakné punika makenyem.
Sabilang matemu, ia setata makenyir, sakéwala tan ja seken kenyiré katuju kapining tiang. Kenyir anak luh banjang ento kaliwat dangsah, ten nyidayang tiang médaang. Di kénkéné ia makenyir tekén cicing-cicingé ané marurian di rurungé, di kénkéné ia makenyir tekén entik-entikané, di kénkéné ia ngejirin sabilang anak ané liwat di pempatané.
Tan ja kenyiré ento ané ngranayang tiang setata nletekin ia. Tan masih ulian kajegéganné. Yén alihin di goba ia tan ja bas jelék, sakéwala nénten masih nyidayang orahang jegég. Muané biasa-basa dogén, tingkahné ané tan biasa. Abesik cirin anak luh bajang ento ané setata ingetang titiang, ia setata ngaba lan nganggo bunga. Bokné kasumpangin bunga-bunga yadin ja ia tusing ka pura tur tusing ngigel, baongné masih kakalungin bunga. Ento ngawinang tiang nyambat ia Bajang Bunga. Lénan kén ento, Bajang Bunga totonan jemet gati mabersih-bersih. Dija ja tepukina ada leluu, jag duduka, jag jemaka tur kaentungang ka tongosné. Tingkah ento setata ngulgul ati, ané seken-seken mangunin patakon di atin tiangé, nyén sujatiné ia?
Dibi sanja, Bajang Bunga ngliwat di aepan umah tiangé. Cara biasané ia majalan sambil makenyir, bokné bek misi bunga. Tiang maan nolih akejep turin makenyir, satondén macelep ka umah, nimpalin timpal tiangé ané tumbén malali. Buin kesepné, timpal tiangé ané negak di léneng umah tiangé mageluran, ngaukin timpal lénan ané sedeng ada di metén.
“Hééh, Raka, Kaler, mai… ada nak buduh teka,” kéto timpal tiangé I Lanying makaukan. Magrudugan timpal-timpal tiangé pesu ka lénengé.
Tiang sing bas pedas nyén ané tepukina baan I Lanying. Dingeh tiang timpal-timpal tiangé suryak-suryak. Di kénkéné cara nyuryakin anak main sepak bola, di kénkéné cara nak ngandupin lan nagelin cicing, ramé sajan dingeh tiang.
Jeg sajan tiang sing madaya, ané suryakina lan andupina baan I Lanying, I Raka, lan I Kalér tuah anak luh bajang ané setata mabunga ento, ané adanin tiang Bajang Bunga.
Engsek asané keneh tianggé.
“Wih, da naké kétoanga, ia nak sing buduh,” tambakin tiang lan kedeng tiang katelu timpal tiangé ento. I Kalér, I Raka sada tengejut, I Lanying cara nak nglawan. Ia ngaba bata, limané kaenjuhin cara anak lakar matimpugan. Malaib tiang ka tongos Bajang Bungané ento, gelut tiang ia pang sing kanti kena bata. Ada telung lungan bata ané ngenén tiang. Tepuk tiang I Raka lan I Kalér ngisiang limanné I Laying ané matimpugan cara nak karauhan. Di subané I Lanying nengil mara lébang tiang gelutan liman tiangé ka Bajang Bunga ento.
Sing ada raos ané pesu uli bibih Bajang Bunga ento. Tiang masih sing pedas nepukin kenyiranné. Depang tiang ia magedi. Di subané liwat di pempatané mara galang asané keneh tiangé.
Adéng-adéng balin tiang gidat tiangé, ada getih ngecir ditu. Becat tiang malaib ngumbahin getih ento, tur ngubadin.
I Kalér, I Raka, lan I Lanying milu nututin tiang ka umah betén. Muan I Lanyingé kembang lepis. Kéto masi I Kalér lan I Raka, kateluné mirib marasa pelih suba ngranayang tiang matatu.
“Dé…,” alon I Raka nyumunin mamunyi.
“Sing kénkén, sing kénkén, engsapang suba, tuah matatu bedik, sing kénkén….,” maluin tiang ngraos sambil kedék. Tiang sing nyak timpal-timpal SMA tiangé ento sanget nyesel raga. Tiang sing nyak mayegan ajak timpal-timpal tiangé ané mara matemu di subané dasa tiban mapalasan.
“Yéh né minum téhé malu, béh kanti suba émbon,” gratah tiang ngorahin.
Jag cara robot katelu timpal tiangé totonan nginum téh ané uli tuni sediang tiang. Amenit, duang menit kanti limang menit sing ada ané ngraos, sing ada ané makrisikan. Tiang masih marasa sing bisa nyumunin ngraos.
“Dé, caran tiangé anak luh totonan anak buduh,” kéto I Kaler nyumunin mamunyi.
Tiang nengil, milu ngimun téh.
“Caran tiangé ia mula buduh, man sing buduh dadi juari mapanganggo kéto, nganggo bunga bek tur makalung bunga,” jani I Raka ané mamunyi.
“Ampura Dé, sing ada keneh tiangé nyengkalén déwék Madéné, berek bani kiting, bani gondong, tiang nak nimpug nak buduh totonan, tiang sing nepukin Madé ada ditu,” alon lan seken I Lanying ngraos.
Tiang manggutan.
“Da to ingetanga, mai ensapang, kadén raga mabuaka uli pidan kal matemu,” kéto abet tiangé sambil makenyir.
I Raka manggutan. I Kaler lan I Lanying nengil.
“Kéwala Dé, Madé harus percaya jak tiang, jlema totonan nak mula nak buduh,” I Kalér nyekenang.
“ Aa Dé, Madé harus pastika, man sing kéto nguda tiang nimpug timpal, nguda tiang nimpug nak seger. To mula nak buduh Dé, buduh sajan Dé,” sayan ngerasan munyiné I Lanying.
“Saja Dé, to nak mula nak buduh, pang sing ulian nak buduh totonan ngranang pasuwitran ragané ané suba makelo pegat,” jani I Raka ané mamunyi sambilanga bangun uli kursiné.
Bayun tianggé ané uli tuni prasida tegtegan tiang, saget nagih makeplug nigehang raos-raos timpal-timpal tiangé.
“Raka, Kalér, lan Lanying, kéné nah. Tiang sing ja pastika nawang, apa anak luh totonan saja buduh apa tusing. Sakéwala ané tawang tiang, anak luh totonan sing ada ngulgul déwék ragané, ané seken tawang tiang tuah Raka, Kalér, lan Lanying ane ngulgul ia. Man jani tiang nakonang, man kéto unduké, nyén ané sujatine buduh?” keras tiang mamunyi. Rasayang tiang matan tiangé panes, ulun atin tiangé kebus, ubun-ubun tiangé maluab. Rasané sing nyidaang tiang ngampet pedih tiangé buin.
Raka, Kalér, lan Lanying maancitan. Tusing ngorang apa-apa, katelu timpal tiangé magedi. Munyin mobilné maguer, nyihnayang gedeg basang anak ané negakin. Nengneng tiang kanti mobil méwahé ento ilang di péngkolan pempatanné.
Di matan tiangé marawat semuné I Kalér ané soléh nganengneng ragan tiangé, sambilanga ngrimik.
“Ulian nak buduh totonan, cai megatang timpal,” kéto abetné.
Tiang nengil, seken-seken ngresepang munyin I Kalér ento. Di subané macelep ka umahné, buin tiang negak negtegang bayu. Ngiget-ngigetang awak, apa ané sujatiné suba orang tiang, ané ngranang timpal-timpal tiangé magedi pedih.
“Apaké saja ulian Bajang Bunga totonan tiang las pegat matimpal?” patakon-patakon ento setata ngebekin tangkah tiangé, tur nganter ka ipian.
Ngadas lemah tiang bangun. Gelas-gelas lad téh ané nyiriang taén ada tamiu enu makacakan di duur méjané. Tumbén sajan tiang bangun das lemah gedé. Iseng tiang pesu, dingehang tiang ada munyi kerék-kerék anak nyampat di jalané. Pedasin tiang, tepukin tiang anak bajang ané setata mabunga ento nyampat salantang jalan sambilanga magending. Edot sajan tiang kedék nyambat sara ia, sakéwala ia ngancan ngejohan.
Buin kenjepné, tepukin tiang anak muani mapanggo uék malihin tong sampah, ngorék-ngorék ngalih dedaaran. Bakatanga sisan roti, ajenga, nyantep sajan cingak tiang anaké ento ngajeng. Di subané suud ngajeng majalan ia, maekin tongos tiangé. Negak ia di leneng sisi besikan, bekelné ané abana kagagah, buin ia madaar. Japi ja tiang tepukina di leneng buin besikan, ia sing ja ngudiang, ia kedék akejep suud kéto magedi.
Sanjané sanget ada tepukin tiang anak muani lénan ané cara anak buduh di balé banjar di aep umah tiangé, ia ngidupang tipi. Dingehang tiang ia ngalih siaran berita. Buin kenjepné, tepukin tiang truna-truna banjaré teka pada ngaba arak. Sambilang nginem arak, sakabesik trunané ento nganti-nganti kanal tipiné. Munyin tipiné sayan ngedénan. Munyin truna-trunané ané magarang tipi masih sayan ngerasan. Dingehang tiang bedég lan sakancan pakakas ané ada di bajar katepak. Ngancan peteng ngancan ramé. Inguh masih tiang ningehang. Milu tiang nyetél tipi. Di tipiné, kasiarang berita unduk kantor-kantor ané katunjel sangkaning kalah Pilkada. Bengong tiang ngatonang. Inget tiang tekén I Kalér, I Raka, I Lanying, Bajang Bunga, lan anaké ané kocap buduh totonan.
“Anak buduh tuah anak nyengkalén nak lén, ané ngadug-adug, lan ngusak-usik. Rasané jani liunan anak ané buka kéto, man liunan anak buduh, sinah ané sing buduh ané kaucap buduh.”
Nyingakin truna-trunané di banjar, nyingakin anak buduh ané iteh padidi, mara kresep baan tiang. Jani mara pedas baan tiang dija tongos tiangé, dija tongos timpal-timpal tiangé, lan dija tongos Bajang Bunga totonan.
Sabilang matemu, ia setata makenyir, sakéwala tan ja seken kenyiré katuju kapining tiang. Kenyir anak luh banjang ento kaliwat dangsah, ten nyidayang tiang médaang. Di kénkéné ia makenyir tekén cicing-cicingé ané marurian di rurungé, di kénkéné ia makenyir tekén entik-entikané, di kénkéné ia ngejirin sabilang anak ané liwat di pempatané.
Tan ja kenyiré ento ané ngranayang tiang setata nletekin ia. Tan masih ulian kajegéganné. Yén alihin di goba ia tan ja bas jelék, sakéwala nénten masih nyidayang orahang jegég. Muané biasa-basa dogén, tingkahné ané tan biasa. Abesik cirin anak luh bajang ento ané setata ingetang titiang, ia setata ngaba lan nganggo bunga. Bokné kasumpangin bunga-bunga yadin ja ia tusing ka pura tur tusing ngigel, baongné masih kakalungin bunga. Ento ngawinang tiang nyambat ia Bajang Bunga. Lénan kén ento, Bajang Bunga totonan jemet gati mabersih-bersih. Dija ja tepukina ada leluu, jag duduka, jag jemaka tur kaentungang ka tongosné. Tingkah ento setata ngulgul ati, ané seken-seken mangunin patakon di atin tiangé, nyén sujatiné ia?
Dibi sanja, Bajang Bunga ngliwat di aepan umah tiangé. Cara biasané ia majalan sambil makenyir, bokné bek misi bunga. Tiang maan nolih akejep turin makenyir, satondén macelep ka umah, nimpalin timpal tiangé ané tumbén malali. Buin kesepné, timpal tiangé ané negak di léneng umah tiangé mageluran, ngaukin timpal lénan ané sedeng ada di metén.
“Hééh, Raka, Kaler, mai… ada nak buduh teka,” kéto timpal tiangé I Lanying makaukan. Magrudugan timpal-timpal tiangé pesu ka lénengé.
Tiang sing bas pedas nyén ané tepukina baan I Lanying. Dingeh tiang timpal-timpal tiangé suryak-suryak. Di kénkéné cara nyuryakin anak main sepak bola, di kénkéné cara nak ngandupin lan nagelin cicing, ramé sajan dingeh tiang.
Jeg sajan tiang sing madaya, ané suryakina lan andupina baan I Lanying, I Raka, lan I Kalér tuah anak luh bajang ané setata mabunga ento, ané adanin tiang Bajang Bunga.
Engsek asané keneh tianggé.
“Wih, da naké kétoanga, ia nak sing buduh,” tambakin tiang lan kedeng tiang katelu timpal tiangé ento. I Kalér, I Raka sada tengejut, I Lanying cara nak nglawan. Ia ngaba bata, limané kaenjuhin cara anak lakar matimpugan. Malaib tiang ka tongos Bajang Bungané ento, gelut tiang ia pang sing kanti kena bata. Ada telung lungan bata ané ngenén tiang. Tepuk tiang I Raka lan I Kalér ngisiang limanné I Laying ané matimpugan cara nak karauhan. Di subané I Lanying nengil mara lébang tiang gelutan liman tiangé ka Bajang Bunga ento.
Sing ada raos ané pesu uli bibih Bajang Bunga ento. Tiang masih sing pedas nepukin kenyiranné. Depang tiang ia magedi. Di subané liwat di pempatané mara galang asané keneh tiangé.
Adéng-adéng balin tiang gidat tiangé, ada getih ngecir ditu. Becat tiang malaib ngumbahin getih ento, tur ngubadin.
I Kalér, I Raka, lan I Lanying milu nututin tiang ka umah betén. Muan I Lanyingé kembang lepis. Kéto masi I Kalér lan I Raka, kateluné mirib marasa pelih suba ngranayang tiang matatu.
“Dé…,” alon I Raka nyumunin mamunyi.
“Sing kénkén, sing kénkén, engsapang suba, tuah matatu bedik, sing kénkén….,” maluin tiang ngraos sambil kedék. Tiang sing nyak timpal-timpal SMA tiangé ento sanget nyesel raga. Tiang sing nyak mayegan ajak timpal-timpal tiangé ané mara matemu di subané dasa tiban mapalasan.
“Yéh né minum téhé malu, béh kanti suba émbon,” gratah tiang ngorahin.
Jag cara robot katelu timpal tiangé totonan nginum téh ané uli tuni sediang tiang. Amenit, duang menit kanti limang menit sing ada ané ngraos, sing ada ané makrisikan. Tiang masih marasa sing bisa nyumunin ngraos.
“Dé, caran tiangé anak luh totonan anak buduh,” kéto I Kaler nyumunin mamunyi.
Tiang nengil, milu ngimun téh.
“Caran tiangé ia mula buduh, man sing buduh dadi juari mapanganggo kéto, nganggo bunga bek tur makalung bunga,” jani I Raka ané mamunyi.
“Ampura Dé, sing ada keneh tiangé nyengkalén déwék Madéné, berek bani kiting, bani gondong, tiang nak nimpug nak buduh totonan, tiang sing nepukin Madé ada ditu,” alon lan seken I Lanying ngraos.
Tiang manggutan.
“Da to ingetanga, mai ensapang, kadén raga mabuaka uli pidan kal matemu,” kéto abet tiangé sambil makenyir.
I Raka manggutan. I Kaler lan I Lanying nengil.
“Kéwala Dé, Madé harus percaya jak tiang, jlema totonan nak mula nak buduh,” I Kalér nyekenang.
“ Aa Dé, Madé harus pastika, man sing kéto nguda tiang nimpug timpal, nguda tiang nimpug nak seger. To mula nak buduh Dé, buduh sajan Dé,” sayan ngerasan munyiné I Lanying.
“Saja Dé, to nak mula nak buduh, pang sing ulian nak buduh totonan ngranang pasuwitran ragané ané suba makelo pegat,” jani I Raka ané mamunyi sambilanga bangun uli kursiné.
Bayun tianggé ané uli tuni prasida tegtegan tiang, saget nagih makeplug nigehang raos-raos timpal-timpal tiangé.
“Raka, Kalér, lan Lanying, kéné nah. Tiang sing ja pastika nawang, apa anak luh totonan saja buduh apa tusing. Sakéwala ané tawang tiang, anak luh totonan sing ada ngulgul déwék ragané, ané seken tawang tiang tuah Raka, Kalér, lan Lanying ane ngulgul ia. Man jani tiang nakonang, man kéto unduké, nyén ané sujatine buduh?” keras tiang mamunyi. Rasayang tiang matan tiangé panes, ulun atin tiangé kebus, ubun-ubun tiangé maluab. Rasané sing nyidaang tiang ngampet pedih tiangé buin.
Raka, Kalér, lan Lanying maancitan. Tusing ngorang apa-apa, katelu timpal tiangé magedi. Munyin mobilné maguer, nyihnayang gedeg basang anak ané negakin. Nengneng tiang kanti mobil méwahé ento ilang di péngkolan pempatanné.
Di matan tiangé marawat semuné I Kalér ané soléh nganengneng ragan tiangé, sambilanga ngrimik.
“Ulian nak buduh totonan, cai megatang timpal,” kéto abetné.
Tiang nengil, seken-seken ngresepang munyin I Kalér ento. Di subané macelep ka umahné, buin tiang negak negtegang bayu. Ngiget-ngigetang awak, apa ané sujatiné suba orang tiang, ané ngranang timpal-timpal tiangé magedi pedih.
“Apaké saja ulian Bajang Bunga totonan tiang las pegat matimpal?” patakon-patakon ento setata ngebekin tangkah tiangé, tur nganter ka ipian.
Ngadas lemah tiang bangun. Gelas-gelas lad téh ané nyiriang taén ada tamiu enu makacakan di duur méjané. Tumbén sajan tiang bangun das lemah gedé. Iseng tiang pesu, dingehang tiang ada munyi kerék-kerék anak nyampat di jalané. Pedasin tiang, tepukin tiang anak bajang ané setata mabunga ento nyampat salantang jalan sambilanga magending. Edot sajan tiang kedék nyambat sara ia, sakéwala ia ngancan ngejohan.
Buin kenjepné, tepukin tiang anak muani mapanggo uék malihin tong sampah, ngorék-ngorék ngalih dedaaran. Bakatanga sisan roti, ajenga, nyantep sajan cingak tiang anaké ento ngajeng. Di subané suud ngajeng majalan ia, maekin tongos tiangé. Negak ia di leneng sisi besikan, bekelné ané abana kagagah, buin ia madaar. Japi ja tiang tepukina di leneng buin besikan, ia sing ja ngudiang, ia kedék akejep suud kéto magedi.
Sanjané sanget ada tepukin tiang anak muani lénan ané cara anak buduh di balé banjar di aep umah tiangé, ia ngidupang tipi. Dingehang tiang ia ngalih siaran berita. Buin kenjepné, tepukin tiang truna-truna banjaré teka pada ngaba arak. Sambilang nginem arak, sakabesik trunané ento nganti-nganti kanal tipiné. Munyin tipiné sayan ngedénan. Munyin truna-trunané ané magarang tipi masih sayan ngerasan. Dingehang tiang bedég lan sakancan pakakas ané ada di bajar katepak. Ngancan peteng ngancan ramé. Inguh masih tiang ningehang. Milu tiang nyetél tipi. Di tipiné, kasiarang berita unduk kantor-kantor ané katunjel sangkaning kalah Pilkada. Bengong tiang ngatonang. Inget tiang tekén I Kalér, I Raka, I Lanying, Bajang Bunga, lan anaké ané kocap buduh totonan.
“Anak buduh tuah anak nyengkalén nak lén, ané ngadug-adug, lan ngusak-usik. Rasané jani liunan anak ané buka kéto, man liunan anak buduh, sinah ané sing buduh ané kaucap buduh.”
Nyingakin truna-trunané di banjar, nyingakin anak buduh ané iteh padidi, mara kresep baan tiang. Jani mara pedas baan tiang dija tongos tiangé, dija tongos timpal-timpal tiangé, lan dija tongos Bajang Bunga totonan.


text:
Geguritan Pura ring Bali
S
Tan pakadi girang titiyange manggihin sesuratan dane IB.Widiasa Keniten sane ngunggahan susastra minakadi nyurat gaguritan sane ngindikang pura-purane ring sajebag gumi Bali. Susastra sejangkepnyane, purun unggahang titiyang sekadi ring sor, pamekasnyane haturang titiyang ring makesami sameton titiyang warga lan wargi Bugbug ring dije ja magenah.
Pura-pura sané ngiterin Bali Pulinané gumanti genah ngrastiti linggih Sanghyang Widi. Prabhawan Idané sané katah nyihnayang Ida ngicénin galah utawi genah ring sang astiti bakti. Astiti bakti ring Sanghyang Widi nyuciang pikayunané. Ngwetuang rasa bagia manresti ring mercepada. Galah sané katiba gumanti anggén srana nyuciang pikayunan malarapan antuk ngrastiti ring linggih Sanghyang Widi.
Sang maangga sadaka ngwangun linggih Sanghyang Widi janten pisan mawit saking sipta, tapa, brata, yoga, semadi utawi panugrahan saking Sanghyang Widi. Yan nénten mawit suécan Sanghyang Widi, méweh pacang sida lanus pamarginé ngwangun kahyangan Ida. Kahyangan sané dahat suci puniki patut prabélain pisan. Sampunang kabanda antuk jinah utawi invéstor kantos purun ngebahang uger-uger sané sampun manut utawi patut. Sapasira malih pacang subakti ring Ida wantah nénten sané kaicénin embas ring Bali Pulinané puniki. Patut pisan tiaga ring kasucian linggih Ida.
Pura-pura pinaka bénténg pikayunané mangda setata éling ring angga. Genah pura pastika pisan genah sané suci utawi nué taksu. Genah sané kacumpuin mawit saking yoga semadi. Sang sané nangkil kadaut pikayunané mangda ayat tanggkil nyakupang tangan nglungsur pasuécan saking Sanghyang Widi.
Mawit saking katahné wénten pura ring Bali puniki, Baliné kabaos Pulau Seribu Pura. Becikang purané sampunang iju mapikayunan ngadol jagat Baliné. Jagat Baliné patut remba mawit saking élingé icénina tetamian marupa pura. Pura pinaka bénténg- bénténg kasucian ngiterin Bali Dwipané. Sampunang kasuciané adola. Sang ngwengku ring jagat Bali patut ngremba utawi tulénga ring kawéntanan pura-pura ring Bali. Sapunika Drs. I Madé Santosa nyurat ring Geguritan Pura-pura ring Bali.
Pura-pura sané kakawi mabantang saking prasasti, babad utawi usana. Sang kawi nglimbakang kawéntenan purané ring Bali marupa geguritan kadagingin tatwa-tatwa, sang sadaka sané ngadegang kadabdabin antuk manggala prajanané taler mangda para kramané tulénga ring kawéntenan purané, wénten rasa nuénang, rasa prabéla.
Pura Besakih sané kakawi pinih ajeng nyihnayang Pura Besakih pinaka ulun pura-pura sané wénten ring Bali. Raris Pura Raung, Pura Puncak Payogan, Pura Lempuyang Luhur, Pura Rambut Siwi, Pura Tanah Lot, Pura Uluwatu, Pura Samuan Tiga, Pura Goa Lawah, Pura Tirta Empul, Pura Dasar Bhuana Gélgél, Pura Watukaru, Pura Sakénan, pinguntat Pura Gumang. Pura-pura sané wénten ring Buléléng durung kasurat minab pungkuran kakawi dados geguritan.
Sinalih tunggil pura punika, Pura Uluwatu. Pura sané ngulangunin punapi malih ring sang maangga yogiswara. Pura sané pinaka linggih Betara Rudra, magenah ring nériti manut pangider buana. Betara Rudra sané mralina pikayunan, pamargi sané tan anut mangda metu kasucianné:
Ngalantur titiang ngaturang/ indik parahyanganné jati/ mungguing genah punika/ pastika ring nairiti/ manut kecap sastra aji/ Hyang Rudra kasungsung/ mawasta kahyangan jagat/ sad kahyangan minekadi/ umat Hindu/ né wénten ring Bali Dwipa// (Pupuh Sinom 4, kaca 56).
Pura-pura pinaka bénténg jagat Baliné patut rajegang. Ngrajegang pura-pura anggén yadnya, nyihnayang subakti ring Sanghyang Widi. Sanghyang Widi suéca jagat Baliné sayan landuh. Landuh pikayunan utawi pamargi. Sang ngwengku ring Bali mangda setata éling ring kawéntanan purané. Sumber : IB.Widiasa Keniten. BP.3011:2008.
Posted by : I Wayan Ardika


text:
Maca Dua Orang Dukun Dan Cerita Pendék Sunda Lainnya, tiang uning kawéntenan cerpén Sunda modérené sané sambung-sinambung yadiastun kantos warsa 1965. Uningin tiang taler indik rupan cerpén Sunda modérené sané karipta antuk suang-suang pangawi. Diastun durung naen ngaton, purun tiang mastikaang, cerpén Sunda modérené kantos mangkin kantun karipta. Cendet aturang tiang kantun wénten. Tur, purun mastikaang pangawinné sayan maweweh-weweh.
Sapunapi indik novél Sunda modérené? Pateh sakadi puisi miwah cerpén Sunda modérené. Napi buktinné? Puniki buktinné. Duk warsa 1914, sapunika Mikihiro Moriyama ngandikaang ring bukun danéné sané mamurda, Semangat Baru, kawedar novél Sunda modérené kapertama. Novélé punika mamurda Baruang Ka Nu Ngarora. Selanturnyané murunang déwék tiang nyambat novél Sunda modérené karipta lan karipta. Tiang murunang déwék nyambat sapunika, wénten bukti jagi aturang tiang. Bukti sané ngéténg-ngéténg: Hadiah Rancagéné sané jagi kaserahang warsané mangkin ring sastra Sunda modérené, sané molihang novél kakawian Godi Suwarna. Murdan novél punika: Sandikala.
Bukti sios, ngéténg-ngéténg ton tiang ring Surabaya. Duk punika wénten panyerahan hadiah Rancagé ring selagan panyerahané punika, wénten paméran buku sastra Jawa modéren miwah sastra Sunda modéren. Drika ton tiang lintangan ring lima novél Sunda modéren. I rika tiang ngrenggeng ring manah. Ten perah yén novél Sunda modérenné ten karipta sambung-sinambung.
Manahang tiang, kawéntenan sastra Jawa modérené tan doh masiosan ring sastra Sunda modérené. Mangda nénten raos kémanten pacang aturang tiang bukti. Duk ngatonin, Bunga Rampai Sastra Jawa Mutakhir sané kawangun antuk J.J Ras manah tiangé maklebeh lantas ngamedalang raos kadi niki: Ngawit 1912 kanti 1975 sastra Jawa modérené ten pegat karipta. Novél, cerpén, puisi kawedar kadi toya tukad Undané membah. Membah tan parérénan.
Riantukan sapunika kawéntenané, tan urungan sastra Jawa modérené, kantos mangkin kantun kasurat. Bukti ngéténg-ngéténg aturang tiang, nyabran panyerahan hadiah Rancagé, kantun wénten pangawi sastra Jawa modérené molihang.
Manawi Pak Madé pacang matakén ring kayun, napi ngranayang, tiang ngenjur-ngenjurang buku. Boya ngendogin sané ngranayang. Titiang mamanah nanginin anak sané sampun matangi. Nanginin antuk atur: sastra Sunda Modéren miwah sastra Jawa modérené, sampun kasurat sejarah kawéntenannyané. Siosan ring kasurat malintihan, kasurat taler kawéntenan sorohnyané. Sesuratané punika ngranayang tiang uning: sapunapi kawéntenan puisi lan cerpén Sunda miwah Jawa modérené, tur sapunapi kawéntenan novél Sunda lan Jawa modérené. Sakéng nanginin antuk atur punika, lanturang tiang ngaturang patakén, napi mawinan sastra Bali modérené durung kasurat sejarahnyanéné kadi sastra Sunda lan Jawa modérené? Yén tlektekang tiang kawéntenan sastra Bali modérené tan bina ring sastra Sunda lan Jawa modérené. Puisi Bali modéren sampun janten sira sané ngawitin nyurat. Sira-sira kémanten raris nyurat kantos mangkin taler sampun janten. Sapunika taler cerpén Bali modérené. Novél, diastun kantun pegat nyambung, sampun janten sira ngawitin sampun janten taler sira sané nyurat kantos mangkin. Sapunika taler drama miwah prosa lirik Bali modérené.
Tiang ngaturang pitakén sapunika boya nandruhin buku sané kasurat antuk Bapak Tusthi Eddy miwah kanténan tiangé Nyoman Darma Putra. Boya. Tiang matakén sapunika kantos matuuh sia dasa nem tiban, sastra Bali modérené, sejarahné kasurat wawu malintihan. Durung masorohan.
Kedeh tiang matakén sapunika, riantukan sejarah sastra Bali modérené yén kasurat masorohan pikenohné nénten akidik. Pikenoh sané utama, pinaka bukti, sastra Bali modérené yukti wénten ring jagat Baliné. Kawéntenané nénten cerpén kémanten, sakéwanten, kategepin taler antuk novél, puisi, drama, miwah prosa lirik. Siosan ring punika, wénten pikenoh siosan. Anaké Bali, nénten ja nganggén basan duéné antuk nyurat kakawin, gaguritan, usada, miwah tatwa kémanten. Sakéwanten nganggén ngwéntenang sané durung naen wénten tur kantos mangkin wénten. Ten sios, ngwéntenang sastra Bali modéren. Dumadak wénten sané nyurat! (IDK Raka Kusuma)
Kaketus saking :
* http://www.balipost.co.id/mediadetail.php?module=detailberitaindex&kid=19&id=16726


text:
Ring Puri Hastina iur sampun tutur pakrimik saisin puriné krana sané dibi ida permaisuri malih ngembasang putra. Dayang-dayang sané sampun ping pitu ngiring Déwi Gangga masiram ka tepi tukad ageng malih saling neneng lan kitak-kitak ten purun makemikan krana pastika Déwi Gangga malih pacang matingkah soléh pacang mapi-mapi katiban kasengkalan okané anyud ring tukadé.
Prabu Sentanu bengong malinggih ring bataran lojiné nguntul kucru miragi tangis okané sané wau embas dibi sanja. Ping pitu sampun okané telas kaanyudang olih Déwi Gangga. Tan pisan kapiragi rabin idané nyelsel krana okané sampun anyud. Nguntul ida makeengan
“Sing pesan ida madué rasa sayang ring oka, monto sakadi sinongganané yan ngembasang putra satmaka magantung bok akatih, ngemasin ngetohang jiwa, dadi jeg lén pesan ida, kanti sampun ping pitu nganyudang oka di tukadé, ping kuda simbingin, putran raja di Hastina dahat mautama pisan apang ada nglanturang kauripan gumi Hastinané,” kantos ngebug anggan idané baan sungsut lan kosek kayunné krana tingkah rabin idané ping pitu sampun sakadi nyelapang nganyudang okané ka tukadé. Yan pradé mangkin rabin idané malih matingkah asapunika pacang tambakang ida yadiastun ida kantun kaiket antuk semayané riin ten pisan dados nimbaang sahanan solah polah rabin idané yadiastun jelek pisan.
Ri sedek ida maangen-angen sakadi asapunika raris medal rabin idané saking jeroan nyangkil putran ida sané kantun barak raris ngeplakang tangan pacang nitahang panyeroané ngiring ida masiram ka tukadé. Drika raris Sang Prabu Sentanu ngadeg lan maujar sada keras akidik.
“Adi agung....”
“Napi Bli Agung?” taler sakadi nantang Déwi Gangga masaur krana élah lan éling ring semayané riin.
“Adi bakal lunga kija?” ngancan nyangetang nengkik ida mawacana ngenah sampun ida sakadi brangti ring kayun
“Titiang bakal masiram ka tukadé sareng putran titiang taler putran Bli Agung sakadi riin,” Déwi Gangga nampekin rabin idané sané duka punika.
“Ten dados!” nengkik Prabu Sentanu mawacana.
“Napi Bli Agung?” galak taler Déwi Gangga masaur.
“Ten dados masiram ka tukadé ageng!”
“Bli nimbaang titiang?”
“Nggih,” bawak sang prabu masaur lan ngenah pisan ida duka.
“Cutetné adi agung ten dados masiram ka tukadé saréng putran bli sareng sané kantun barak puniki lan adi agung apang uning saking nguni bli agung tuah nyantosang putra sané pacang nglanturang kaajegan gumi Hastinané,” daas-diis ida ngandika krana dukané, nanging jeg nadak sara Déwi Gangga makenyem manis lan blamban matur lan alon nampekin sang prabu.
“Suksma pisan bli agung sampun duka nimbaang sikian titiang masiram ka tukadé krana bli agung sampun suéca mupusang pastun Sang Hyang Betara ring Kahyangan mawinan mangkin titiang prasida mawali malih ka kahyangan. Suksma pisan bli agung lan niki mula putran i raga sané pacang ngentosang kedatuan Hastinané,” Sang Prabu Sentanu bingung lan raris kaambil tangan idané olih rabiné.
“Puniki katatwané bli agung....”
Kaambil saking :
* http://bali.forumotion.net/orti-bali-f27/dewi-gangga-makenyem-t346.htm